การประกอบธุรกิจของแต่ละสายผลิตภัณฑ์

ลักษณะของผลิตภัณฑ์และบริการหลัก

บริษัท อมรินทร์พริ้นติ้ง แอนด์ พับลิชชิ่ง จำกัด (มหาชน) เป็นทั้งโรงพิมพ์และสำนักพิมพ์ขนาดใหญ่
ประกอบด้วยธุรกิจ 4 สายงาน คือ

  1. รับจ้างพิมพ์งานทั่วไป (สายงานธุรกิจโรงพิมพ์)

บริษัทฯผลิตสื่อสิ่งพิมพ์ทุกชนิด ตั้งแต่ หนังสือเล่มปกแข็ง ปกอ่อน วารสาร นิตยสาร แผ่นพับ
โปสเตอร์โฆษณา โบว์ชัวร์ แคตตาล็อก รายงานประจำปี ปฎิทิน ฯลฯ
ให้บริการตั้งแต่ออกแบบคอนเซ็ปต์ ถ่ายภาพ แยกสี ทำแม่พิมพ์ พิมพ์งาน เข้าเล่ม ทำปก
ไปจนถึงแพคเกจจิ้ง อันหรูหรางดงามครบวงจร ด้วยบริการอันประทับใจในทุกระดับ
ทุกกระบวนการผลิตใช้เครื่องจักรและเทคโนโลยีที่ทันสมัย
บุคลากรเป็นผู้ชำนาญการเป็นมืออาชีพที่มีความมุ่งมั่นใส่ใจในงานทุกชิ้น
เพื่อผลิตงานพิมพ์ที่มีคุณภาพสูงที่สุด สำหรับลูกค้าที่มีทั้งในประเทศและลูกค้าต่างประเทศ

นอกจากนี้ บริษัทฯ ยังได้จัดให้มีหน่วยงานธุรกิจรับจ้างผลิตงาน (Amarin Publishing
Services) ตั้งแต่เขียนเรื่องและสร้างเนื้อหาสาระให้กับลูกค้าโดยเฉพาะ
โดยใช้ฐานข้อมูลจากธุรกิจสำนักพิมพ์อันแข็งแรงของบริษัทฯ อันได้แก่ นักเขียน Content
warehouse และ Photo Stock ทีมงานได้รับการมอบหมายให้ทำงานสร้างสรรค์
สิ่งพิมพ์คุณภาพสูงที่มีคอนเซ็ปต์พิเศษแตกต่างไปจากงานพิมพ์ทั่วๆ ไป (Customized)
ที่เป็นทั้งบุคคลและหน่วยงานต่างๆ เพื่อเป็นการสร้างมูลค่าเพิ่ม (Value Added)
และความแปลกแตกต่าง
ให้กับงานพิมพ์และเป็นการต่อยอดทางธุรกิจซึ่งมีศักยภาพในการขยายตลาดใหม่ๆ
ออกไปได้อีกอย่างกว้างขวาง ด้วยประสบการณ์ความชำนาญสูง

1.  ลักษณะลูกค้า

กลุ่มลูกค้าของงานรับจ้างพิมพ์ทั่วไปของบริษัทฯ มีหลากหลายมากมาย โดยสามารถจะแยกเป็นกลุ่มๆ
ได้ดังนี้

1.  งานพิมพ์ในพระราชสำนัก

2.  หน่วยราชการ, รัฐวิสาหกิจ

3.  กลุ่มธนาคารและสถาบันการเงินต่างๆ

4.  กลุ่มมูลนิธิต่างๆ ศาสนาต่างๆ สมาคมต่างๆ

5.  กลุ่มบริษัทเอกชน นิติบุคคล อุตสาหกรรมชั้นนำ

6.  กลุ่มนักวิชาการ อาจารย์ ศิลปิน และบุคคลทั่วไป

7.  กลุ่มสถาบันการศึกษา มหาวิทยาลัย โรงเรียน

8.  กลุ่มลูกค้าต่างประเทศ

1.2 ลักษณะรายได้

โครงสร้างรายได้งานรับจ้างพิมพ์ เป็นรายได้ที่รวมค่าบริการออกแบบ, ทำรูปเล่ม,
จัดพิมพ์และค่าวัตถุดิบในการจัดพิมพ์เหมารวมเป็นยอดเดียวกัน
แบ่งเป็นรายได้งานพิมพ์ภายในประเทศร้อยละ 99 ของยอดรวมรายได้รับจ้างพิมพ์ ที่เหลือร้อยละ 1
เป็นงานพิมพ์ต่างประเทศ

  2. ผลิตสิ่งพิมพ์สำนักพิมพ์ (สายงานนิตยสารและสายงานหนังสือเล่ม)

จากการที่บริษัทสั่งสมประสบการณ์ธุรกิจสำนักพิมพ์เป็นเวลาอันยาวนาน
และมุ่งเน้นที่จะพัฒนาการผลิตนิตยสารและหนังสือเล่มในแนวต่าง ๆ
เพื่อตอบสนองกลุ่มผู้อ่านซึ่งมีความต้องการแตกต่างกันออกไป
จนเป็นที่ยอมรับจากผู้อ่านอย่างกว้างขวาง มีกองบรรณาธิการขนาดใหญ่ที่ผลิตนิตยสารชั้นนำ
และหนังสือเล่ม แบ่งตามประเภทสิ่งพิมพ์แต่ละชนิด ดังนี้

สิ่งพิมพ์ในรูปนิตยสาร (สายงานนิตยสาร)

ณ เดือนธันวาคม 2554 บริษัทผลิตนิตยสารออกจำหน่ายจำนวน 13 เล่ม ทั้งรายปักษ์ รายเดือน
เพื่อให้สอดคล้องกับความต้องการของผู้อ่านที่มีรสนิยมหลากหลาย
และกล่าวได้ว่านิตยสารของบริษัทมียอดขายสูงสุดเมื่อเทียบกับนิตยสารประเภทเดียวกัน
และเป็นนิตยสารชั้นนำของประเทศทุกฉบับ ได้แก่นิตยสารดังต่อไปนี้

นิตยสารบ้านและสวน

นิตยสารเพื่อคนรักบ้านที่ได้รับความนิยมสูงสุดในประเทศไทย

นิตยสารฉบับแรกของบริษัทที่ ดำเนินงานเข้าสู่ปีที่ 37
โดยมุ่งนำเสนอเรื่องราวเกี่ยวกับการตกแต่งบ้าน การจัดสวน เกร็ดความรู้เกี่ยวกับบ้าน
รวมถึงเทรนด์การออกแบบ สถาปัตยกรรมงานศิลปะ ไลฟ์สไตล์ และผลิตภัณฑ์ต่างๆ ที่เกี่ยวข้อง
โดยมีกลุ่มผู้อ่านที่ครอบคลุมช่วงวัยทำงาน ผู้ที่มองหาบ้านเพื่อสร้างครอบครัวใหม่
หรือผู้ที่ต้องการต่อเติมและตกแต่งบ้าน วันนี้ “บ้านและสวน”
เป็นนิตยสารเกี่ยวกับบ้านและสวนที่มียอดพิมพ์ต่อฉบับสูงสุดในประเทศ
และนับได้ว่าเป็นนิตยสารหมวดตกแต่งบ้านที่ขายดีที่สุดของประเทศไทย วางตลาดทุกวันที่ 7
ของเดือน ราคาหน้าปก 100 บาท

นิตยสารแพรว

Modern & Luxury Style Magazine

นิตยสารรายปักษ์สำหรับสาวยุคใหม่วัยทำงานที่ทันสมัย ใฝ่รู้
และสร้างแรงบันดาลใจให้กับผู้หญิงในทุกๆ ด้าน
มีเนื้อหาสาระและความบันเทิงครบครันตั้งแต่เรื่องแฟชั่น ความงาม สุขภาพ ไลฟ์สไตล์
ข่าวคราวความเคลื่อนไหวในแวดวงสังคม บทสัมภาษณ์บุคคลที่น่าสนใจ และเรื่องราวต่างๆ
ที่ผู้หญิงควรรู้วางตลาดทุกวันที่ 10 และ 25 ของเดือน ราคาหน้าปก 90 บาท

นิตยสารสุดสัปดาห์

นิตยสารสำหรับผู้หญิงรุ่นใหม่ที่โดดเด่นในเรื่อง Update: Fashion, Beauty, People, Place

นิตยสารรายปักษ์ที่มุ่งนำเสนอเนื้อหาเพื่อตอบโจทย์ของคนทันสมัยหยิบเรื่องเด่นประเด็นฮ็อตจากทุกแวดวงสังคม
แฟชั่น ความงาม ทั้งในประเทศและนอกประเทศมาอัพเดทให้คุณรู้ก่อนใคร
ขณะเดียวกันก็ไม่ทิ้งเรื่องของ Social Life และ Personal Life ทั้งการงาน สุขภาพ
ความรัก อยู่คู่สาวๆมาทุกยุคทุกสมัย ก้าวเข้าสู่ปีที่ 29
พร้อมเพิ่มจำนวนหน้าและคอลัมน์ใหม่จุใจกว่าเดิม วางตลาดทุกวันที่ 1 และ 16 ของเดือน
ราคาหน้าปก 80 บาท

นิตยสารชีวจิต

นิตยสารที่ช่วยให้คุณฉลาด หุ่นดี อ่อนเยาว์ อายุยืน และมีความสุข

นิตยสารสุขภาพรายปักษ์ที่มียอดจำหน่ายสูงสุด ให้ความรู้เรื่องสุขภาพการดูแลตนเอง
การออกกำลังกายและการเลือกรับประทานอาหารที่เป็นประโยชน์
เพื่อป้องกันและฟื้นฟูอาการเจ็บป่วย ตลอดจนการดูแลตนเองแม้ในยามที่ไม่เจ็บป่วย
โดยยึดหลักการแพทย์แบบผสมผสานองค์รวม (Holistic) ผ่านการนำเสนอข้อมูลที่เข้าใจง่าย
สามารถนำไปปฏิบัติได้จริงในชีวิตประจำวันบุคลิกของหนังสือที่ดูทันสมัย มีชีวิต-ชีวา
ตั้งอยู่บนพื้นฐานที่เป็นธรรมชาติเพื่อความเป็นเลิศของสุขภาพกายและใจ นิตยสาร “ชีวจิต”
เป็นนิตยสารสุขภาพที่มียอดพิมพ์สูงสุดในประเทศไทยวางตลาดทุกวันที่ 1 และ 16
ของเดือนราคาหน้าปก 55 บาท

นิตยสาร Health & Cuisine

นิตยสารที่สร้างแรงบันดาลใจให้คนรักการทำอาหาร

นิตยสารรายเดือนที่ให้ความรู้เรื่องอาหารเพื่อสุขภาพ
สูตรอาหารและวัตถุดิบที่คัดสรรมาเพื่อผู้อ่านโดยเฉพาะ
ตลอดจนเรื่องราวสุขภาพความงามเพื่อผู้หญิงยุคใหม่ “Inspiration for Healthy Living”
ตอบสนองวิถีชีวิตทันสมัยที่มุ่งเน้นการดูแลตนเอง
นับตั้งแต่เรื่องของอาหารการกินไปจนถึงเรื่องของสุขภาพซึ่งสิ่งเหล่านี้สามารถทำได้อย่างเรียบง่าย
เป็นอีกหนึ่งทางเลือกสำหรับผู้ต้องการแสวงหาสิ่งดีๆ ให้กับชีวิต วางตลาดทุกวันที่ 5 ของเดือน
ราคาหน้าปก 90 บาท

นิตยสาร National Geographic ฉบับภาษาไทย

พาคุณท่องโลกกว้างพร้อมเปิดประสบการณ์น่าอัศจรรย์ผ่านสุดยอดสารคดี
และภาพถ่ายจากช่างภาพสารคดีชั้นแนวหน้า เพราะเราเชื่อว่า “ชีวิตคือความอยากรู้”

นิตยสารรายเดือนที่พาผู้อ่านโลดแล่นไปในโลกแห่งความรู้ ตื่นตาตื่นใจไปกับภาพถ่ายตระการตา
และสารคดีความรู้จากทั่วทุกมุมโลก ครอบคลุมเนื้อหาหลากหลาย ตั้งแต่ประวัติศาสตร์ โบราณคดี
และอารยธรรม ไปจนถึงวิทยาศาสตร์ เทคโนโลยี และธรรมชาติวิทยา
เราคือนิตยสารสารคดีอันดับหนึ่งของประเทศที่ “เปรียบเสมือนคลังความรู้ของทุกคนในครอบครัว”
วางตลาดทุกวันที่ 4 ของเดือน ราคาหน้าปก 120 บาท

นิตยสาร room

คู่มือการแต่งบ้าน ให้คุณสนุกกับทุกพื้นที่ในการใช้ชีวิตของคุณ

นิตยสารรายเดือนที่เปรียบเสมือนดีไซเนอร์ผู้รู้ใจเรื่องการตกแต่ง
นำเสนอข้อมูลที่เข้ากับไลฟ์สไตล์ของคนรุ่นใหม่ที่ทันสมัย มีสไตล์
โดดเด่นในเรื่องของดีไซน์ที่สร้างแรงบันดาลใจให้กับผู้อยู่อาศัย นำเสนอสิ่งที่เป็นจริงและสัมผัสได้
พร้อม

ภาพประกอบสวยสดในมุมมองที่แตกต่าง นิตยสาร “room”
จึงทำให้ผู้อ่านสนุกกับการใช้ชีวิตในทุกพื้นที่ ภายใต้คอนเซ็ปต์ Ideas for Practical Living
วางตลาดทุกวันที่ 1 ของเดือน ราคาหน้าปก 90 บาท

นิตยสาร WE

นิตยสารสำหรับผู้ที่มีความรักในหัวใจ

นิตยสารรายเดือนที่จะช่วยให้วันแต่งงานของคุณสมบูรณ์แบบและน่าจดจำด้วยการนำเสนอไอเดียงานแต่งงานเก๋ๆ
พร้อมทั้งวิธีเตรียมตัวสำหรับคุณเจ้าสาวให้คำแนะนำในเรื่องเกี่ยวกับความรักและการดูแลความสัมพันธ์ให้ดำเนินไปอย่างมีความสุข
ภายใต้แนวคิด Love, Wedding & Living Together. วางตลาดทุกวันที่ 5 ของเดือน
ราคาหน้าปก 120 บาท

นิตยสาร Real Parenting

คู่มือแท้จริงเพื่อชีวิตสมดุลของพ่อแม่ยุคใหม่ที่มีลูกวัย 0 - 12 ปี

นิตยสารแม่และลูกเล่มแรกในเครืออมรินทร์ เลือกสรรสิ่งดีที่สุดเพื่อลูกรักวัย 0 - 12 ปี
นำเสนอข้อมูลความรู้ที่ถูกต้องที่ได้คัดสรรมาให้เหมาะกับพ่อแม่ยุคใหม่ทั้งเรื่องการเลี้ยงลูกในแต่ละช่วงวัย
ตั้งแต่ในครรภ์ถึง 12 ปี การันตีโดยผู้เชี่ยวชาญและจากประสบการณ์จริงของคุณแม่
ช่วยให้ลูกเติบโตได้อย่างสมบูรณ์แบบรอบด้านทั้งในเรื่องสุขภาพ ความฉลาด พัฒนาการ
และการเรียนรู้ รวมทั้งเรื่องการดูแลตนเองของคุณแม่และสัมพันธภาพของครอบครัว
วางตลาดทุกวันที่ 25 ของเดือนราคาหน้าปก 85 บาท

นิตยสาร InStyle

Fashion, Beauty, Celebrity, Lifestyle

นิตยสารรายเดือนสำหรับผู้หญิง
โดดเด่นและแตกต่างในการอัพเดทเรื่องราวพร้อมนำเสนอเนื้อหาด้านแฟชั่น ความงาม
และไลฟ์สไตล์ของเหล่าคนดัง นำเสนอแบบมิกซ์แอนด์แมทช์ที่นำมาปรับใช้ในชีวิตประจำวันได้
เป็นดั่งสไตลิสท์ส่วนตัวอันดับ 1 ช่วยให้คุณผู้หญิงดูโดดเด่นอย่างมีสไตล์จนทุกคนต้องเหลียวมอง
วางตลาดทุกต้นเดือน ราคาหน้าปก 90 บาท

นิตยสาร Secret

รับประกัน ! อ่านคลายทุกข์ สร้างสุข

นิตยสารรายปักษ์แนวสุขภาพใจที่สร้างแรงบันดาลใจในการดำเนินชีวิต เป็นหลักให้แก่ชีวิต
เป็นที่พึ่งทางใจ ด้วยการนำเสนอแง่คิดดีๆ จากหลากหลายบุคคลผ่านเนื้อหาที่เข้าใจง่าย อ่านสนุก
ให้แง่คิด เคล็ดลับและแนวทางปฏิบัติเพื่อนำ

ไปสู่ความสุขและความสำเร็จในชีวิต วางตลาดทุกวันที่ 10 และวันที่ 26 ของเดือน ราคาหน้าปก
55 บาท

นิตยสาร my home

แต่งบ้านสวยด้วยตัวคุณเอง ในราคาที่คุณทำได้

นิตยสารที่นำเสนอไอเดียเกี่ยวกับการออกแบบตกแต่งบ้านและสวน โดดเด่นด้วยการนำเสนอ
เปรียบเทียบวัสดุและสินค้าหลากหลายรูปแบบ หลายราคานานาแหล่งซื้อ เพื่อให้ได้เลือกสรรสิ่งที่ดี
เหมาะที่สุดในการตกแต่งบ้านให้สวยงามมีสไตล์ และไม่เปลืองสตางค์ในกระเป๋า วางตลาดทุกวันที่
20 ของเดือน ราคาหน้าปก 65 บาท

นิตยสาร lemonade

ทางออกเวิร์คๆ สำหรับทุกเรื่องของผู้หญิง

นิตยสารรายปักษ์สำหรับผู้หญิงยุคใหม่ ที่ต้องการดูแลตนเองแบบ 360 องศา
ในลักษณะทางเลือกให้เหมาะกับผู้หญิงยุคใหม่แบบ How to ด้วยวิธีการนำเสนอแบบเป็นขั้นตอน
ละเอียด เข้าใจง่าย และคัดสรรสิ่งที่คุ้มค่า คุ้มราคา ให้กับผู้อ่านสามารถเลือกใช้ได้อย่างชาญฉลาด
เพื่อเคียงข้างผู้อ่านในฐานะเพื่อนสนิทผู้รู้ใจและรู้จริง วางตลาดทุกวันที่ 5 และวันที่ 20 ของเดือน
ราคาหน้าปก 59 บาท

สิ่งพิมพ์ในรูปหนังสือเล่ม (สายงานหนังสือเล่ม)

ด้วยการใส่ใจและให้ความสำคัญกับกลุ่มผู้อ่าน บริษัทฯ
ได้จัดตั้งสำนักพิมพ์คุณภาพในเครืออมรินทร์ให้กิจการหนังสือเล่มเติบโตควบคู่ไปกับการทำนิตยสาร
เริ่มต้นด้วย “แพรวสำนักพิมพ์” ผลิตหนังสือเล่มประเภทวรรณกรรม เรื่องสั้น และบทกวีในปี 2535

ปัจจุบันบริษัทฯ ได้ขยายกองบรรณาธิการเพื่อผลิตหนังสือให้ครอบคลุมความต้องการของผู้อ่านถึง 14
สำนักพิมพ์ ซึ่งผลิตหนังสือครอบคลุมหลากหลายหมวดหมู่
ตั้งแต่หนังสือสร้างเสริมจินตนาการสำหรับเด็ก ไปจนถึงเรื่องราวเกี่ยวกับสุขภาพ อาหาร
การตกแต่งบ้านและสวน และอีกมากมาย เพื่อตอบรับความต้องการของนักอ่านทุกเพศทุกวัย
โดยยึดหลัก "คุณภาพ" เป็นหัวใจสำคัญ

แพรวสำนักพิมพ์

สำนักพิมพ์ที่นำเสนอหนังสือที่มีเนื้อหาครอบคลุมทั้งวรรณกรรมไทย วรรณกรรมแปล เรื่องสั้น บทกวี
นวนิยาย สารคดี บทความ และสาระบันเทิง โดยมุ่งหวังให้เกิดการคิด การเขียน
และการอ่านอันเปรียบเสมือนรากฐานที่สำคัญที่จะสร้างจิตสำนึกให้กับสังคม ทั้งด้านเศรษฐกิจ
การเมือง และวัฒนธรรม ปกที่ติดอันดับขายดี ได้แก่ ลับแลแก่งคอย, นิทานเวตาล,
ความสุขของกะทิ ตอน ในโลกใบเล็ก, ปอกกล้วยในมหาสมุทร,
ถึงฉันไม่มีวันได้กลับก็ขอให้เธอหลับฝันดี, ความสุขของขนม, สาส์นลับที่สาบสูญ, เคหาสน์รัตติกาล,
อย่ามอง และมองทุกอย่างจากทุกมุม

สำนักพิมพ์แพรวเพื่อนเด็ก

สำนักพิมพ์ที่เน้นผลิตหนังสือคุณภาพสำหรับเด็ก
เพื่อเสริมสร้างจินตนาการตอบสนองต่อการพัฒนาการการเรียนรู้
รวมถึงกิจกรรมเพื่อรณรงค์สร้างสัมพันธภาพภายในครอบครัว เน้นให้พ่อแม่อ่านหนังสือให้ลูกฟัง
เพื่อพัฒนาศักยภาพด้านสมองอารมณ์ และศีลธรรม ปกที่ติดอันดับขายดี ได้แก่ ชุดมาวาดรูปกันดีกว่า,
พจนานุกรมภาพเรียงลำดับนับจำนวน, คุณช้างโตช่วยหน่อยได้ไหม, กระเป๋าของแม่ และหมูสามตัว

สำนักพิมพ์แพรวเยาวชน

สำนักพิมพ์ที่เลือกเน้นวรรณกรรมเยาวชนโดยนักเขียนชั้นนำ
เพื่อเสริมสร้างรากฐานการอ่านที่มั่นคงและมีคุณภาพให้แก่เยาวชนไทย ปกที่ติดอันดับขายดีได้แก่
มาสเตอร์พีซ, จินตนาการไม่รู้จบ, เกรเกอร์กับดินแดนใต้พิภพ, 100 เรื่องไดโนเสาร์, นักสำรวจ
3 มิติ: ไดโนเสาร์

สำนักพิมพ์บ้านและสวน

สำนักพิมพ์ที่เป็นผู้นำตลาดด้านหนังสือเกี่ยวกับบ้าน สวน และการตกแต่ง
โดยนำเสนอเนื้อหาเกี่ยวกับการจัดสวน ตกแต่งบ้าน แบบบ้าน และเคล็ดลับเกี่ยวกับการก่อสร้าง
ความรู้เกี่ยวกับพรรณไม้ไทยและเทศ ปกที่ติดอันดับขายดี ได้แก่ หนังสือในชุด I love home อาทิ
Living Vintage 2, หนังสือชุด I love garden อาทิ Vertical & Roof Garden และ
Vintage Garden, หนังสือชุดคู่มือการจัดและตกแต่งบ้าน อาทิ Family home และ Eco Home
, หนังสือบ้านชุดใหม่ “บ้าน บ้าน” หนังสือชุดคู่มือเกี่ยวกับบ้าน ได้แก่ รู้ทันงานสร้างสวน,
หนังสือชุด home Design ได้แก่ Home& Material บ้านและสวนฉบับพิเศษประจำปี 54
ฉบับพิเศษกลางปี 54 , หนังสือชุดสวนในบ้าน อาทิ “Inspired by resort” ,
หนังสือในชุดไม้ประดับ ได้แก่ ไผ่ในเมืองไทย ไม้เลื้อยประดับ และเฟินชายผ้าสีดาในเมืองไทย

สำนักพิมพ์อมรินทร์ธรรมะ

สำนักพิมพ์ที่มุ่งเน้นในการนำเสนอหนังสือธรรมะที่เข้าใจง่าย จรรโลงคุณธรรมอันดีงามแก่สังคม
รวมถึงหนังสือธรรมะเชิงปฏิบัติสำหรับคนรุ่นใหม่ โดยนักเขียนคุณภาพ ปกที่ติดอันดับขายดี ได้แก่
พรุ่งนี้หรือชาติหน้า ไม่มีใครรู้ว่าอะไรจะมาก่อน, ถ้ารู้ธรรมะพระพุทธเจ้า อาตมาคงไม่ติดคุก,
ถ้าให้คิด ถ้าให้เชื่อ, นิพพานระหว่างวัน, นิพพานที่นี่ เดี๋ยวนี้ และชุดพระดีร่วมสมัย

สำนักพิมพ์อมรินทร์คอมมิกส์

สำนักพิมพ์ที่เน้นผลิตหนังสือการ์ตูน ความรู้ที่อ่านสนุกทุกเพศทุกวัย
โดดเด่นด้วยภาพลายเส้นอันสวยสดงดงาม ควบคู่ไปกับการมอบสาระประโยชน์
เกร็ดความรู้เหมาะอย่างยิ่งสำหรับการอ่านและการเรียนรู้ของเยาวชนไทย ปกที่ติดอันดับขายดี
ได้แก่ การ์ตูนชุดวิทยาศาสตร์ฉลาดรู้ ตอน “การค้นพบสุดเพี้ยน”, “ไขปริศนาสยองขวัญ”,
“ไดโนเสาร์” และการ์ตูนเทิดไท้องค์ราชันย์ รัชกาลที่ 9

สำนักพิมพ์อมรินทร์ CUISINE

สำนักพิมพ์ที่มุ่งผลิตและนำหนังสืออาหารเพื่อสุขภาพ ครอบคลุมหลากหลายประเภท ทั้งอาหารไทย
อาหารนานาชาติ ขนม และเครื่องดื่ม เป็นเมนูเพื่อสุขภาพ ทุกสูตรผ่านการทดลองแล้ว
โดยทุกสูตรอาหารได้ผ่านการทดสอบเรื่องรสชาติอย่างพิถีพิถัน
เพื่อยืนยันความอร่อยและการนำไปปรุงได้จริงและง่าย ปกที่ติดอันดับขายดี ได้แก่
ไก่ทำอะไรก็อร่อย, หมูทำอะไรก็อร่อย, No Bake Dessert ขนมไม่อบ, CHEF IAN’s
KITCHEN REVEALED

สำนักพิมพ์อมรินทร์ HOW-TO

สำนักพิมพ์ที่มุ่งผลิตหนังสือทั้งแนวจิตวิทยาและการพัฒนาตนเอง การงาน การเงิน
และการบริหารธุรกิจ ที่มีเนื้อหาเข้าใจง่ายและนำไปปฏิบัติได้จริง ปกที่ติดอันดับขายดี ได้แก่
ถอยไปข้างหน้า, ขโมยสมองไอน์สไตน์, ซื้อเพชรให้ได้เพชร, คุณคิดอะไร, คุณโกหก,
เดอะพาวเวอร์, อ่านใจคนได้ในพริบตา, สุขจัง 119% และ 8 พลัง
เสกหนึ่งวันธรรมดาให้เป็นวันพิเศษ

แพรวสำนักพิมพ์ท่องโลก

สำนักพิมพ์ที่มุ่งผลิตหนังสือคู่มือท่องเที่ยว (Guidebook) และสารคดีท่องเที่ยว
ซึ่งรวบรวมทั้งสาระและความบันเทิง เติมประสบการณ์ บอกเล่าความน่าประทับใจ
รวมทั้งเป็นแรงบันดาลใจในการท่องเที่ยวให้กับผู้อ่าน ปกที่ติดอันดับขายดี ได้แก่ 100
เมืองสวยในยุโรป, เซียนฮ่องกง, เซียนสิงคโปร์ และ กินจัง เที่ยวดะ ณ ฮกไกโด

สำนักพิมพ์อมรินทร์สุขภาพ

สำนักพิมพ์ที่มุ่งเน้นสาระความรู้ด้านสุขภาพทั้งกายและใจ โดยนำเสนอเนื้อหาจากผู้เชี่ยวชาญซึ่งรู้ลึก
รู้จริงเรื่องสุขภาพ เพื่อให้ผู้อ่านสามารถนำไปประยุกต์ใช้กับตัวเองได้ ปกที่ติดอันดับขายดี ได้แก่
โยคะกระชับรูปร่าง, 188 เคล็ดลับชะลอวัย, 14 ลีลาแก้ปวดหลัง, 14 เคล็ดลับทำให้อายุยืน และ
Beauty Bible 1000 เคล็ดลับสร้างสวยได้ทันใจ

สำนักพิมพ์อรุณ

สำนักพิมพ์ผู้นำในการผลิตนวนิยายคุณภาพโดยนักเขียนระดับแนวหน้า ปกที่ติดอันดับขายดี ได้แก่
รุ่งอรุณ, ลับลวงใจ, คุณท่าน, จักรพรรดิแห่งดาว, เพียงใจที่ผูกพัน

อรุณ...อุ่นไอรัก

หมวดหนังสือชุดนี้เป็นการเพิ่มความหลากหลายและขยายฐานกลุ่มเป้าหมายที่ยังคงรักษาความเข้มข้นของเนื้อเรื่องเอาไว้
เนื้อหาจะแทรกไปด้วยสาระ ความอุ่น อิ่ม และอารมณ์ขัน ปกที่ติดอันดับขายดี ได้แก่
โอบหัวใจด้วยไอรัก, พรหมดาว

สำนักพิมพ์ National Geographic

สำนักพิมพ์ที่นำเสนอความรู้หลากหลายสาขาและเรื่องราวน่าสนใจรอบตัว
ไม่ว่าจะเป็นเนื้อหาด้านภูมิศาสตร์ วิทยาศาสตร์ ธรรมชาติวิทยา การท่องเที่ยว ประวัติศาสตร์
หรืออารยธรรม ฯลฯ ปกที่ติดอันดับขายดี ได้แก่ พลิกประวัติศาสตร์โลก, ไขปริศนากำเนิดมนุษย์
และหนังสือชุด The Great Book of World Heritage ทั้งสามเล่ม อันได้แก่
อลังการสถาปัตยกรรมล้ำค่า มรดกอารยธรรมก้องโลก และมหัศจรรย์แห่งธรรมชาติ

สำนักพิมพ์นิตยสารแพรว

จัดทำหนังสือพ็อกเกตบุ๊ค ซึ่งให้ทั้งสาระและความบันเทิง ตลอดจนเรื่องราวความงาม
แฟชั่นทันยุคสมัย จากเนื้อหาและบทความในหน้านิตยสารแพรวที่ได้รับความนิยมจากผู้อ่าน
หรือเรื่องราวชีวิต ข้อคิดจากบุคคลที่มีชื่อเสียงในแวดวงต่างๆ ของสังคม ปกที่ติดอันดับขายดี ได้แก่
ชีวิต ๔ แผ่นดิน คุณหญิงเพลิน เทพหัสดินทร ณ อยุธยา , Born 2 Love U ใหม่ เจริญปุระ
,บุคลิกดีรวยได้ ดร.วลัย วัฒนศิริ, Indy ภูฏาน , ซินจ่าวไซ่ง่อน สะบายดีที่ปากเซ
และร้องเรียนเป็นรวยได้

สำนักพิมพ์อมรินทร์

สำนักพิมพ์มุ่งผลิตหนังสือคุณภาพแนวสาระความรู้เพื่อให้ผู้อ่านเป็นผู้มีความรู้รอบด้าน
ทั้งหนังสือความรู้ที่อ่านสนุกมีสาระ และงานวิชาการที่มีข้อมูลถูกต้อง น่าเชื่อถือและนำไปอ้างอิงได้
สำหรับปกที่ติดอันดับขายดี ได้แก่ นาทีประวัติศาสตร์: 100 เรื่องลับพลิกโลก, บุเรงนอง
ผู้ชนะสิบทิศ หรือวีรกษัตริย์นักบุญ, ปราสาทพระวิหารของไทยหรือของใครกันแน่ และ 100
เรื่องล้ำสมัยในสยาม

Spring books

สำนักพิมพ์ที่จะทำให้ผู้อ่านกระโดดได้สูงขึ้น มุ่งเน้นผลิตหนังสือที่สร้างแรงบันดาลใจให้แก่คนรุ่นใหม่
ทั้งบทความ บทกวี กราฟฟิค โนเวล สารคดี ฯลฯ หนังสือขายดีได้แก่
กาลครั้งหนึ่งทุกสถานที่เคยมีความรัก ของนิ้วกลม อ่านนอกเวลา ของ วิษณ์ (บอย) หนังสือของเรา
ของชิงชิง กฤชเทียมเมฆ และ The Invisible Boy & Other Stories ของทรงศีล ทิวสมบุญ

กิจกรรมการตลาดและงานแฟร์

บ้านและสวนแฟร์ งานแฟร์ของคนรักบ้านและสวนระดับประเทศ
จัดโดยนิตยสารบ้านและสวนต่อเนื่องมาเป็นปีที่ 12
ได้รับการตอบรับและประสบความสำเร็จสูงสุดอย่างต่อเนื่อง
สามารถตอบสนองความต้องการเกี่ยวกับบ้านและสวนได้ครบทุกด้าน
โดดเด่นด้านการออกแบบและแนวคิดที่หลากหลายและแตกต่าง มีงานดีไซน์ที่เป็นเอกลักษณ์เฉพาะ
สินค้ามากมายทั้งของแต่งบ้านและสวน ต้นไม้นานาพรรณจากบริษัทชั้นนำของประเทศ
“รวมงานดีไซน์หลากหลาย ทันสมัยสำหรับคนรักบ้านและสวน”

งานบ้านและสวนแฟร์ 2011 ถูกจัดขึ้นภายใต้คอนเซ็ปท์ “สร้างสรรค์ ไม่ยึดติด”
เป็นงานที่รวบรวมบริษัทชั้นนำทางธุรกิจการก่อสร้างการตกแต่ง, เฟอร์นิเจอร์, อุปกรณ์ สุขภัณฑ์,
อุปกรณ์ก่อสร้าง, อุปกรณ์ทำสวน, อุปกรณ์ตกแต่งสวนและไม้ ประดับที่ดีที่สุดในประเทศไทย
จัดขึ้นระหว่างวันที่ 17 -25 ธันวาคม 2554 ณ ชาเลนเจอร์ อิมแพ็ค เมืองทองธานี

Health Cuisine&Beauty Festival ครั้งที่ 7 เป็นงานแฟร์เพื่อคนรักสุขภาพ
อาหารและความงาม จาก 7 นิตยสารสายสุขภาพชั้นนำของเมืองไทย นิตยสาร Health&Cuisine
นิตยสารชีวจิต นิตยสารแพรว นิตยสารสุดสัปดาห์ นิตยสาร InStyle นิตยสาร Real Parenting
และนิตยสาร Lemonade ที่ได้รับการตอบรับเป็นอย่างดีจากกลุ่มผู้รักสุขภาพ อาหาร แฟชั่น
จิเวลรี่และความงาม ทุกเพศ ทุกวัยที่เพิ่มขึ้นอย่างต่อเนื่องมาตลอดทุกปี
และเป็นการตอกย้ำภาพผู้นำธุรกิจด้านงานแฟร์เพื่อคนรักสุขภาพและความงาม ภายใต้คอนเซ็ปท์
“สวย ดูดี มีสไตล์และใส่ใจสุขภาพ” ระหว่างวันที่ 6-10 กรกฎาคม 2554 ณ
ศูนย์การประชุมแห่งชาติสิริกิติ์

อมรินทร์นิวมีเดีย

ฝ่ายงานที่มีความเชี่ยวชาญด้านการผลิตเนื้อหาในรูปแบบดิจิตอลคอนเทนต์ เช่น การผลิตเว็บไซต์
และการผลิตคอนเทนต์ในรูปแบบของระบบโทรศัพท์เคลื่อนที่ (Mobile Content)
รวมทั้งหนังสืออิเล็กทรอนิคส์ (e-magazine และ e-book)
ซึ่งผู้ใช้งานสามารถเลือกใช้ผ่านระบบปฏิบัติการต่างๆ เช่น Apple IOS, RIM Blackberry และ
Android เป็นต้น

ในปี 2554 ผลงานของฝ่ายอมรินทร์นิวมีเดีย เช่น www.baanlaesuan.com www.roommag.com
www.myhome-mag.com www.praew.com ฯลฯ นอกเหนือจากการผลิตให้แก่หน่วยงานภายในแล้ว
ยังมีการให้บริการแก่บุคคลภายนอก เช่น การรับจ้างผลิตเว็บไซต์ www.trachang.co.th
www.colourclub.dulux.co.th ฯลฯ นอกจากนี้ ยังให้บริการครอบคลุมอย่างครบวงจร
ทั้งในด้านการออกแบบ ผลิต พัฒนา
ตลอดจนให้คำปรึกษาในรูปแบบของสื่อนิวมีเดียรูปแบบอื่นทุกประเภท อาทิ
การจัดทำคอนเทนต์ในรูปแบบหนังสืออิเล็กทรอนิคส์ (e-magazine และ e-book) อีกด้วย

2.1 ลักษณะลูกค้า

จากลักษณะการประกอบธุรกิจของสายธุรกิจสำนักพิมพ์
ในการผลิตนิตยสารและหนังสือเล่มประเภทต่างๆ ลักษณะของลูกค้าจึงแยกตามประเภทของผลิตภัณฑ์
สรุปได้ดังนี้

2.1.1 สายงานนิตยสาร แบ่งกลุ่มลูกค้าออกเป็น 2 กลุ่มดังนี้

2.1.1.1 กลุ่มลูกค้าโฆษณา แบ่งเป็น กลุ่มลูกค้าที่เป็นตัวแทนโฆษณา (Advertising Agency)
หรือ กลุ่มลูกค้าบริษัทหรือเจ้าของสินค้า (Client)
ที่เลือกลงโฆษณาในนิตยสารที่มีผู้อ่านตรงกับกลุ่มเป้าหมายของสินค้า เช่น
กลุ่มลูกค้าโฆษณาของนิตยสารบ้านและสวน ได้แก่ ผลิตภัณฑ์ตกแต่งและวัสดุก่อสร้าง
กลุ่มลูกค้าโฆษณาของนิตยสารแพรว ได้แก่ เครื่องสำอาง เสื้อผ้าและเครื่องแต่งกาย เป็นต้น

2.1.1.2 กลุ่มลูกค้าผู้อ่านนิตยสาร คือ ผู้อ่านที่ซื้อนิตยสาร
โดยแบ่งกลุ่มแตกต่างออกไปตามประเภทของนิตยสาร เช่น กลุ่มผู้อ่านนิตยสารแพรว ได้แก่
ผู้หญิงยุคใหม่วัยทำงาน ทันสมัย ทันโลก กลุ่มผู้อ่านนิตยสารสุดสัปดาห์ ได้แก่ คนรุ่นใหม่ วัยรุ่น
ก้าวตามแฟชั่น เป็นต้น

2.1.1.3 กลุ่มลูกค้าอมรินทร์มีเดีย แบ่งกลุ่มเป็นลูกค้าโฆษณา รับจ้างผลิตเว็บไซต์ และ
e-magazine ซึ่งส่วนใหญ่ต่อยอดมาจากกลุ่มลูกค้าโฆษณาในนิตยสารของบริษัท

2.1.2 สายงานหนังสือเล่ม จากการที่บริษัทได้ผลิตหนังสือที่ดีมีคุณภาพออกมาหลากหลายประเภท
จึงสามารถตอบสนองความต้องการของกลุ่มผู้อ่านได้ครอบคลุม ตั้งแต่กลุ่มเด็ก วัยทำงาน
จนถึงวัยผู้ใหญ่

2.2 ลักษณะรายได้ ประกอบไปด้วยรายได้แยกตามประเภทของสินค้า ดังนี้

2.2.1 รายได้จากการขายพื้นที่โฆษณาในนิตยสารทุกฉบับ การโฆษณาบนเว็บไซต์ และหนังสือเล่ม

2.2.2 รายได้จากการขายสิ่งพิมพ์ในรูปแบบนิตยสาร และหนังสือเล่ม

2.2.3 รายได้จากการรับจ้างและให้บริการ เช่น การรับจ้างจัดงานแฟร์
และการรับผลิตและให้คำปรึกษาในรูปแบบของสื่อนิวมีเดียรูปแบบอื่นทุกประเภท อาทิ
การจัดทำคอนเทนต์ในรูปแบบหนังสืออิเล็กทรอนิกส์ (e-magazine และ e-book) เป็นต้น

2.2.4 รายได้จากการขายพื้นที่จัดการแสดง เช่น การขายพื้นที่ในงานบ้านและสวน และงาน
Health Cuisine and Beauty Festival

3. สายงานพัฒนาธุรกิจ

เดิมชื่อฝ่ายกิจกรรมพิเศษได้เริ่มก่อตั้งเมื่อ พ.ศ. 2539
วัตถุประสงค์เพื่อเป็นการส่งเสริมอาชีพและส่งเสริมกระบวนการเรียนรู้ให้กับสมาชิกนิตยสารในเครือบริษัทและสมาชิกของสังคมโดยรวม
ปัจจุบันมีธุรกิจที่สำคัญได้แก่

Amarin Tour

จากจุดเริ่มต้นในการจัดโปรแกรมท่องเที่ยวสำหรับผู้อ่านนิตยสารในเครือของบริษัทฯ
ที่ได้รับการตอบรับอย่างดี ทำให้มีการพัฒนาไปเป็นการทำธุรกรรมการจัดบริการท่องเที่ยวในนามของ
“อมรินทร์ทัวร์”
ซึ่งจะเน้นคุณภาพของการบริการและความแปลกใหม่ของสถานที่ท่องเที่ยวอย่างเต็มรูปแบบทั้งในและนอกประเทศ
โดยให้บริการทั้งแก่ลูกค้าในลักษณะขององค์กรและลูกค้าทั่วไป

ในปี 2554 นี้ “อมรินทร์ทัวร์” ได้มีการปรับปรุงเส้นทางการเดินทางให้มีความน่าสนใจมากขึ้น
รวมถึงการเปิดเส้นทางท่องเที่ยวที่น่าสนใจใหม่ ๆ เช่น แคชเมียร์ และถ้ำอชันตาในประเทศอินเดีย
รวมถึง French Riviera ในโมนาโค ซึ่งได้รับการตอบรับอย่างดี
รวมถึงยังได้มีการร่วมมือกับนิตยสารบ้านและสวน
ในการจัดการท่องเที่ยวชมธรรมชาติและสถาปัตยกรรมต่าง ๆ
ในแบบของบ้านและสวนในงานราชพฤกษ์ 2554 อีกด้วย

นอกจากนี้ “อมรินทร์ทัวร์” ยังขยายการท่องเที่ยวในรูปแบบการผจญภัยที่สนุกสนาน ในนามของ
“Festive Tour”
เพื่อตอบสนองต่อกลุ่มนักเดินทางที่ต้องการประสบการณ์ในการเดินทางท่องเที่ยวอันเป็นเอกลักษณ์
ซึ่งก็ได้รับการตอบรับที่ดีมากจากลูกค้าเช่นกัน

Amarin Training

“อมรินทร์เทรนนิ่ง” เป็นหน่วยงานที่เกี่ยวกับการจัดอบรมสัมมนา ภายใต้แนวความคิด “Learning
for Better Living” ภายใต้หมวดความรู้ต่างๆ เช่น หมวดการทำอาหาร
หมวดการฝึกอาชีพและงานฝีมือ หมวดการพัฒนาทักษะ หมวดสุขภาพกายและใจ
หมวดเด็กและเยาวชน และหมวดบ้านและสวน
ซึ่งเป็นที่ยอมรับและไว้วางใจจากผู้เข้าอบรมถึงคุณภาพของการอบรมสัมมนา

และในปี 2554 “อมรินทร์เทรนนิ่ง”
ได้ให้ความสำคัญในการปรับปรุงเนื้อหาของการอบรมในคอร์สต่างๆ
รวมถึงบุคลากรและวิทยากรที่มีคุณภาพมากขึ้น รวมถึงการเปิดการอบรมแก่ชาวต่างชาติ
และสร้างสรรค์การอบรมในหัวข้อที่ไม่เคยดำเนินการมาก่อน เช่น Health Camp
และค่ายเยาวชนจิตใสใจสะอาด เพื่อตอบสนองความต้องการของลูกค้า
อีกทั้งยังมุ่งขยายการให้การบริการทางด้านการอบรมและสัมมนาแก่องค์กรต่างๆ
ทั้งภาครัฐและเอกชนมากขึ้น

Amarin Television

ส่วนงาน “อมรินทร์เทเลวิชั่น”
เป็นหน่วยงานที่รับผิดชอบดูแลการดำเนินธุรกิจการผลิตรายการโทรทัศน์ โดยในปี 2554 นี้
ได้มีการผลิตรายการเพื่อออกอากาศทั้งสิ้น 4 รายการ คือ

รายการคลับสุขภาพ รายการวาไรตี้เกี่ยวกับการดูแลสุขภาพทั้งกายและใจ
โดยการสนับสนุนข้อมูลจากนิตยสารชีวจิต และ Health & Cuisine
ที่ออกอากาศต่อเนื่องมาจนก้าวสู่ปีที่ 6 ในปี 2554 ออกอากาศทุกวันอังคาร เวลา 16:15 -
16:30 น. ทางสถานีโทรทัศน์สีกองทัพบกช่อง 7 โดยมีนางสาวจีรนันท์ มะโนแจ่ม (ยุ้ย)
เป็นพิธีกรประจำรายการ

รายการเรื่องเด็ก ๆ รายการที่มุ่งส่งเสริมให้เยาวชนได้ทำกิจกรรมที่เป็นประโยชน์
สนุกสนานอย่างสร้างสรรค์และเสริมสร้างจริยธรรม โดยพิธีกรเยาวชนประจำรายการคือ
เด็กชายรจนกร อยู่หน้า (น้องฟลุท) และเด็กชายธนาภัค จงใจพระ (น้องโอม)
พร้อมทั้งยังมีช่วงกิจกรรมพิเศษของ เด็กหญิงเฟลิเซีย บุชเชอร์ (น้องลิซซี่) ออกอากาศทุกวันพุธ
เวลา 16:30 – 17:00 น. ทางสถานีโทรทัศน์สีกองทัพบกช่อง 7 ทั้งนี้ รายการเรื่องเด็ก ๆ
ยังได้เคยได้รับรางวัลเกียรติคุณเชิดชูเกียรติสื่อมวลชน
รายการโทรทัศน์ดีเด่นด้านนันทนาการระดับประเทศประจำปี 2553 ด้วย

รายการบ้านและสวน เป็นรายการโทรทัศน์สาระความรู้เรื่องบ้านและสวนในทุกแง่มุม
โดยการนำเสนอรายการที่แตกต่างแต่โดดเด่นในเนื้อหา พร้อมทั้งนำเสนอเรื่องราว สถานที่
และแนวคิดต่าง ๆ ที่น่าสนใจ เพื่อสร้างแรงบันดาลใจให้ผู้ที่รักการตกแต่งบ้าน
รายการดังกล่าวนี้ออกอากาศทุกวันเสาร์ เวลา 10:05-10:30 น. ทางสถานีโทรทัศน์ TNN24
ช่องทรูวิชั่น 7 โดยมีพิธีกรประจำรายการ คือ นายพิพัฒน์ อภิรักษ์ธนากร
ซึ่งออกอากาศตอนสุดท้ายในเดือน ตุลาคม 2554

รายการ Real Parenting “รายการเรียลพาเรนติ้ง”
รายการวาไรตี้สำหรับครอบครัวที่มีสมาชิกตัวน้อย นำเสนอผ่านคู่แม่ลูกที่มีความน่ารัก สดใส อารมณ์ดี
คุณศรัยฉัตร จิระแพทย์ และ น้องเบลล่า
ที่จะพาไปพบกับเรื่องราวน่ารักชวนสงสัยของหลากหลายครอบครัว
พร้อมอัพเดทข่าวสารที่จำเป็นสำหรับคุณแม่ ออกอากาศทุกวันอาทิตย์ เวลา 8.30 – 9.00 น.
ทางสถานีโทรทัศน์ TNN2 ช่องทรูวิชั่น 8 ซึ่งออกอากาศตอนสุดท้ายในเดือน มิถุนายน 2554

นอกจากนี้ “อมรินทร์เทเลวิชั่น” ยังได้รับความไว้วางใจจากสถานีโทรทัศน์สีกองทัพบกช่อง 7
ให้เป็นผู้ผลิตรายการสารคดีสั้น 1 นาที ชุด 7 สีปันรักให้โลก ออกอากาศทุกวันเสาร์-อาทิตย์
หลังภาพยนตร์นานาชาติ ทางสถานีโทรทัศน์สีกองทัพบกช่อง 7 ที่ออกอากาศต่อเนื่องเป็นเวลาถึง 52
ตอนตลอดปี 2554 ที่ผ่านมา

ชีวจิตโฮม

คลีนิคแนวชีวจิตควบคู่กับการแพทย์แผนปัจจุบัน ที่เน้นการรักษาโดยการ “จ่ายยาน้อยที่สุด”
โดยมีอาจารย์สาทิส อินทรกำแหง ต้นตำรับชีวจิตเป็นที่ปรึกษา เปิดดำเนินการทุกวันไม่มีวันหยุด
ตั้งแต่เวลา 10:00 – 19:00 น. โดยชีวจิตโฮมนี้ แบ่งการดำเนินงานออกเป็น 2 ส่วน คือ

ชีวจิตโฮม คลีนิคเวชกรรม ให้บริการทางการแพทย์ เพื่อรักษา บำบัด ฟื้นฟู ผู้ป่วยโรคต่าง ๆ
ด้วยการผสมผสานความรู้ทางชีวจิตเข้ากับการแพทย์แผนปัจจุบันและการแพทย์ทางเลือกอื่น ๆ
โดยเริ่มให้มีการบริการทางด้านการฝังเข็ม ตั้งแต่ปี 2554 ที่ผ่านมา รวมถึงการนวดบำบัดต่าง ๆ
ซึ่งได้รับการตอบรับที่ดีมากจากผู้ที่รักสุขภาพ

ชีวจิตโฮม ช็อป ร้านค้าที่คัดสรรสินค้าและวัตถุดิบส่วนใหญ่ที่มาจากธรรมชาติ
หรือโดยวิธีเกษตรอินทรีย์ (Organic) ที่เอื้อต่อการดำรงชีวิตในแนวทางชีวจิต
นอกจากนี้ยังประกอบด้วยสินค้าอุปโภคและบริโภคอื่น ๆ ภายใต้แบรนด์ “Cheewajithome”

Amarin Creative and Event

รับจัดกิจกรรมสื่อสารการตลาดในรูปแบบอีเว้นต์ และงานแฟร์
ให้กับนิตยสารและหนังสือในเครือของบริษัท และลูกค้าภายนอกอย่างครบวงจร อาทิ
งานบ้านและสวนแฟร์, Health, Cuisine and Beauty Festival, สุดสัปดาห์ Shopping
Market, สุดสัปดาห์คนหล่อขอทำดี, แพรว Charity, WE ARE IN LOVE ฯลฯ
และด้วยความชำนาญทำให้ได้รับความไว้วางใจจากองค์กรภายนอก
ทั้งในส่วนภาครัฐและหน่วยงานเอกชนให้เป็นผู้จัดงานต่างๆ ผลงานในปี 2554 เช่น
งานทานตะวันบานที่บ้านค่าย ปี 2 จังหวัดระยอง บริษัท ไออาร์พีซี จำกัด (มหาชน),
งานนิทรรศการการศึกษาเพื่อปวงชนครั้งที่ 10 (EFA) กระทรวงศึกษาธิการ, The Secret
Chamber of Soy Milk และ งาน Workshop 20,000 Steps to 2020 บริษัท เต็ดตรา
แพ้ค (ประเทศไทย) จำกัด, งาน AP Garden Mania Design By Baanlaesuan บริษัท
เอเชี่ยน พร็อพเพอร์ตี้ ดีเวลลอปเม้นท์ จำกัด (มหาชน), งานสัมมนาครู : โครงการยุวฑูตความดี
กระทรวงการต่างประเทศ, The wisdom : Holistic Health ธนาคารกสิกรไทย, งาน ICI
Colour Future 2012 Trend บริษัท อั๊คโซ่ โนเบล เพ้นท์(ประเทศไทย) จำกัด, งาน Polka
Dot joy Town Central Rama 9 บริษัท เซ็นทรัลพัฒนา ไนน์ สแควร์ จำกัด

จากประสบการณ์ความสำเร็จอย่างต่อเนื่อง ในการสร้างสรรค์กิจกรรมสื่อสารการตลาดมากว่า 12
ปี Amarin Creative and Event ยังคงมุ่งมั่นสร้างสรรค์งานคุณภาพ
เพื่อตอบสนองความต้องการของลูกค้าอย่างครอบคลุมและมีประสิทธิภาพ
ภายใต้วิสัยทัศน์ในการดำเนินธุรกิจอย่างมืออาชีพที่ว่า “เพราะงานคุณภาพคือความชำนาญของเรา”

3.1 ลักษณะลูกค้า

จากลักษณะการประกอบธุรกิจของสายงานพัฒนาธุรกิจ
ลักษณะของลูกค้าจึงแยกตามประเภทของผลิตภัณฑ์ สรุปได้ดังนี้

3.1.1 กลุ่มลูกค้าโฆษณา แบ่งเป็น กลุ่มลูกค้าที่เป็นตัวแทนโฆษณา (Advertising Agency) หรือ
กลุ่มลูกค้าบริษัทหรือเจ้าของสินค้า (Client) ที่เลือกลงโฆษณาในรายการโทรทัศน์

3.1.2 กลุ่มลูกค้าทั่วไป คือ ผู้อ่านที่ซื้อนิตยสารของบริษัท บุคคลทั่วไป รวมถึงนิติบุคคลต่าง ๆ
ที่มีความประสงค์จะซื้อสินค้า หรือใช้บริการ

3.2 ลักษณะรายได้ ประกอบไปด้วยรายได้แยกตามประเภทของสินค้า ดังนี้

3.2.1 รายได้จากการขายเวลาในการโฆษณาในรายการโทรทัศน์จำนวน 4 รายการ

3.2.2 รายได้จากการรับจ้างผลิตรายการหรือสารคดีจากการดำเนินการ Amarin Television

3.2.3 รายได้จากการให้บริการ ซึ่งจะมาจากการดำเนินการ Amarin Tour, Amarin
Training และชีวจิตเวชกรรมคลีนิค

3.2.4 รายได้จากการขายสินค้า ซึ่งจะมาจากการจำหน่ายสินค้าของชีวจิตช็อป

3.2.5 รายได้จากการรับจัดงานอีเว้นต์และงานแฟร์ ซึ่งดำเนินการโดย Amarin Creative and
Event

แนวโน้มธุรกิจและการแข่งขัน

ภาวะเศรษฐกิจของประเทศไทยในปี 2554 ในครึ่งปีแรกมีทิศทางที่ดี
เป็นผลมาจากการฟื้นตัวของเศรษฐกิจโลก และสถานการณ์ทางการเมืองในประเทศ
อย่างไรก็ตามสถานการณ์อุทกภัยที่เกิดขึ้นในช่วงปลายไตรมาส 3 ของปี 2554
ได้สร้างผลกระทบในวงกว้างต่อภาคการผลิตทั้งภาคเกษตร และภาคอุตสาหกรรม
ทำให้การเติบโตทางเศรษฐกิจไม่เป็นไปตามเป้าหมายที่วางไว้ โดยภาวะเศรษฐกิจไทยในช่วง 3
ไตรมาสแรกของปี 2554 อัตราการขยายตัวของผลิตภัณฑ์มวลรวมในประเทศ (Gross Domestic
Product: GDP) ขยายตัวร้อยละ 3 ขณะที่ไตรมาส 4 หดตัวลงกว่าร้อยละ 7
ทำให้โดยรวมอัตราการขยายตัวทางเศรษฐกิจของปี 2554 เท่ากับร้อยละ 2 ลดลงจากร้อยละ 7
ในปี 2553

แนวโน้มเศรษฐกิจไทยปี 2555 ขึ้นอยู่กับตัวแปรทั้งในและนอกประเทศหลายปัจจัยด้วยกัน แต่ทั้งนี้
คาดหมายว่าเศรษฐกิจจะยังคงฟื้นตัวอย่างต่อเนื่อง
แม้จะอยู่ในช่วงการฟื้นฟูจากผลกระทบอุทกภัยก็ตาม
โดยเฉพาะอุตสาหกรรมการท่องเที่ยวและอุตสาหกรรมการผลิตมีแนวโน้มปรับตัวดีขึ้น
เป็นผลมาจากการลงทุนของภาครัฐและภาคเอกชน และการบริโภคที่ขยายตัวในอัตราสูง
ชดเชยในช่วงที่เกิดอุทกภัย ในส่วนของรายได้ภาคครัวเรือนยังมีแนวโน้มขยายตัวในเกณฑ์ดี
จากนโยบายปรับเพิ่มค่าจ้างขั้นต่ำและการปรับเพิ่มเงินเดือนข้าราชการที่จบปริญญาตรี
ซึ่งคาดว่าจะเริ่มในไตรมาสที่ 2 ของปี 2555

ส่วนของบริษัทมีรายได้หลักจากการดำเนินธุรกิจเกี่ยวเนื่องกับทิศทางของ 3 กลุ่มอุตสาหกรรม ได้แก่
อุตสาหกรรมสื่อโฆษณา อุตสาหกรรมสำนักพิมพ์ และอุตสาหกรรมสิ่งพิมพ์ ดังนี้

อุตสาหกรรมสื่อโฆษณา

ภาพรวมอุตสาหกรรมสื่อโฆษณาในปี 2554 มีมูลค่ารวม 104,640 ล้านบาท
มีอัตราการขยายตัวจากช่วงเวลาเดียวกันของปีก่อนเท่ากับร้อยละ 3.59 แม้ในช่วง 9
เดือนแรกของปี 2554 อุตสาหกรรมโฆษณาจะขยายตัวมากกว่าร้อยละ 10 แต่ในช่วงไตรมาสที่ 4
มีการชะลอตัวลง อันเนื่องมาจากสถานการณ์อุทกภัยที่เกิดขึ้น
ทำให้ภาพรวมอุตสาหกรรมสื่อโฆษณาโดยรวมเติบโตร้อยละ 3.59
สื่อโฆษณาที่มีมูลค่าสูงสุดยังคงเป็นสื่อโฆษณาทางโทรทัศน์ คิดเป็นสัดส่วนร้อยละ 60
ของการใช้สื่อโฆษณาทั้งหมด คิดเป็นมูลค่า 62,238 ล้านบาท มีอัตราการขยายตัวเท่ากับร้อยละ
2.42 สื่อโฆษณาทางวิทยุ มูลค่า 5,928 ล้านบาท มีอัตราการชะลอตัวลดลงร้อยละ 3.07
สื่อโฆษณาทางหนังสือพิมพ์ มูลค่า 14,558 ล้านบาท มีอัตราการชะลอตัวลดลงร้อยละ 2.95
สื่อโฆษณาทางนิตยสาร มีมูลค่า 5,708 ล้านบาท มีอัตราการขยายตัวเท่ากับร้อยละ 0.25
สำหรับสื่อโฆษณาที่มีอัตราการขยายตัวสูงสุด ได้แก่ สื่อโฆษณาทางอินเทอร์เน็ต มีมูลค่า 470
ล้านบาท มีอัตราการขยายตัวเท่ากับร้อยละ 62.07

สำหรับแนวโน้มอุตสาหกรรมสื่อโฆษณาในปี 2555
คาดว่าจะมีอัตราการขยายตัวโดยรวมไม่น้อยกว่าร้อยละ 5
โดยสื่อโฆษณาที่มีอัตราการขยายตัวสูงจะยังคงเป็นสื่อโฆษณาประชาสัมพันธ์ที่แสดงถึงประโยชน์การใช้งานของสินค้า
และสามารถเผยแพร่ไปในวงกว้าง ได้แก่ สื่อโฆษณาทางโทรทัศน์
และสื่อโฆษณาทางอินเทอร์เน็ตที่มีสัดส่วนผู้ใช้งานเพิ่มขึ้นอย่างต่อเนื่อง

อุตสาหกรรมสำนักพิมพ์

ธุรกิจนิตยสาร

ภาพรวมของธุรกิจนิตยสารของปี 2554 จัดอยู่ในเกณฑ์ดีเมื่อเทียบกับปี 2553
สาเหตุสำคัญเนื่องมาจากสภาวะ

เศรษฐกิจของประเทศไทยที่มีอัตราขยายตัวค่อนข้างดี
อาจจะกล่าวได้ว่าสภาวะเศรษฐกิจมีผลต่อการดำเนินธุรกิจอย่างมีนัยสำคัญเนื่องมาจากรายได้ของการดำเนินธุรกิจนิตยสารจะมาจากการจำหน่ายนิตยสารและรายได้จากโฆษณา
การดำเนินธุรกิจนิตยสารในช่วงระยะเวลาที่ผ่านมาจะต้องอาศัยเงินลงทุนระยะแรกค่อนข้างสูง
เพื่อสร้างความนิยมในกลุ่มลูกค้าและการยอมรับจากผู้ต้องการซื้อสื่อโฆษณา
ดังนั้นจึงเป็นอุปสรรคสำคัญสำหรับผู้ที่ประสงค์จะเข้าธุรกิจนิตยสารในฐานะผู้ประกอบการรายใหม่
ในปี 2554 การเปิดตัวนิตยสารฉบับใหม่มีไม่มากนัก
และส่วนใหญ่เป็นการดำเนินการของผู้ประกอบการในธุรกิจนิตยสาร
โดยเฉพาะในกลุ่มที่เป็นผู้นำตลาด ปัจจัยสำคัญอีกประการสำหรับธุรกิจนิตยสาร คือ
การปรับตัวอย่างต่อเนื่องให้เข้ากับนวัตกรรมและเทคโนโลยีใหม่ๆเพื่อตอบรับรูปแบบการใช้ชีวิตของผู้บริโภค
ซึ่งต้องการปรับปรุงเนื้อหาให้มีความเหมาะสม และขยายโอกาสในการเข้าถึงกลุ่มลูกค้า
โดยการเปิดตัวนิตยสารเฉพาะกลุ่มแบบ Segmentation
หรือการนำเสนอเนื้อหาแบบดิจิตอลคอนเท้นต์ ผ่านช่องทางเว็บไซต์ หรือนิตยสารอิเล็คทรอนิคส์
(e-Magazine) มากขึ้น เพื่อเข้าถึงกลุ่มลูกค้าที่มีกำลังซื้อ
และสามารถขยายส่วนแบ่งการตลาดเพิ่มเติมได้อีกทางหนึ่ง

ธุรกิจหนังสือเล่ม

มูลค่าตลาดของอุตสาหกรรมสำนักพิมพ์ในปี 2554 มีมูลค่ากว่า 20,000 ล้านบาท
มีอัตราการเติบโตร้อยละ 5จากปี 2553
ปัจจัยสำคัญที่มีนัยสำคัญต่อการขยายตัวดังกล่าวมาจากภาวะเศรษฐกิจของประเทศที่ดีขึ้น
การจัดสรรงบประมาณเพื่อจัดซื้อหนังสือและสื่อการเรียนการสอนเข้าห้องสมุด
นโยบายของภาครัฐที่กำหนดให้ปี 2552 - 2561 เป็น “ทศวรรษแห่งการอ่านแห่งชาติ”
และมาตรการทางภาษีที่ส่งเสริมและสนับสนุนให้มีการบริจาคหนังสือแก่ห้องสมุด เป็นต้น

การดำเนินธุรกิจของบริษัทในส่วนของอุตสาหกรรมสำนักพิมพ์ในปี 2554
ยังคงมีแนวทางการดำเนินงานเพื่อรองรับกับสถานการณ์เศรษฐกิจ
ด้วยการใช้กลยุทธ์การสื่อสารการตลาดสมัยใหม่แบบบูรณาการ (Integrated Solution
Provider) มุ่งเน้นในส่วนของจุดแข็งและความเชี่ยวชาญของธุรกิจ บริษัททั้งด้านเนื้อหา
(Content)
และการใช้ฐานลูกค้าที่มีศักยภาพสูงเพื่อเพิ่มมูลค่าและเข้าถึงกลุ่มลูกค้าเป้าหมายอย่างครบวงจร
นอกจากนี้บริษัทยังมีนโยบายอย่างต่อเนื่องในด้านการวิจัยและพัฒนาเพื่อให้ทราบถึงพฤติกรรมผู้อ่าน
และสามารถคาดการณ์ได้ถึงแนวโน้มพฤติกรรมของผู้อ่านที่จะเปลี่ยนแปลงไปในอนาคตจุดประสงค์หลักเพื่อสามารถตอบสนองความต้องการของกลุ่มลูกค้า
ผู้อ่าน และกลุ่มลูกค้าโฆษณาได้อย่างครบถ้วน

กลยุทธ์ในการดำเนินธุรกิจสำนักพิมพ์

บริษัทมีแนวทางการดำเนินงานเพื่อรับมือกับสถานการณ์ด้านเศรษฐกิจที่ชะลอตัวในปี 2554
ด้วยการใช้กลยุทธ์

การสื่อสารการตลาดสมัยใหม่แบบบูรณาการ (Integrated Solution Provider)
โดยการมุ่งเน้นจุดแข็งและความเชี่ยวชาญของธุรกิจในเครืออมรินทร์ทั้งด้านคอนเทนต์
และฐานลูกค้ากลุ่มใหญ่ต่างๆ ที่มีศักยภาพสูงจากหลากหลายช่องทาง ได้แก่
ฐานลูกค้าผู้อ่านและสมาชิกนิตยสาร ฐานลูกค้าผู้อ่านหนังสือ ฐานลูกค้างานแฟร์ –
งานมาร์เก็ตติ้งอีเว้นต์ ฐานลูกค้าทัวร์ – เทรนนิ่ง ฐานลูกค้ารายการโทรทัศน์
และฐานลูกค้านิวมีเดีย
ซึ่งบริษัทมุ่งเน้นในการพัฒนาผลิตภัณฑ์ให้สามารถตอบสนองความต้องการของลูกค้าแต่ละกลุ่มได้อย่างเฉพาะเจาะจง
รวมถึงการสร้างความสัมพันธ์อันดีและเข้าถึงกลุ่มลูกค้าเป้าหมายอย่างครบวงจร

นอกจากนี้บริษัทยังมีนโยบายอย่างต่อเนื่องในด้านการวิจัยและพัฒนา
เพื่อศึกษาปัจจัยทั้งภายในและภายนอกที่อาจส่งผลต่อธุรกิจ
การศึกษาถึงพฤติกรรมของผู้อ่านแต่ละกลุ่มที่จะสามารถคาดการณ์ได้ถึงแนวโน้มพฤติกรรมที่จะเปลี่ยนแปลงไปในอนาคต
เพื่อตอบสนองความต้องการของทั้งกลุ่มลูกค้าผู้อ่านและกลุ่มลูกค้าโฆษณาได้อย่างแม่นยำ

อุตสาหกรรมสิ่งพิมพ์

ภาพรวมเศรษฐกิจปี 2555 มีแนวโน้มขยายตัวอย่างต่อเนื่อง
แม้ว่าจะมีการชะลอตัวจากสถานการณ์น้ำท่วมที่ผ่านมา
โดยคาดว่าอัตราการขยายตัวของผลิตภัณฑ์มวลรวมในประเทศ (Gross Domestic Product :
GDP) จะยังคงมีการขยายตัวประมาณร้อยละ 5
ปัจจัยการเพิ่มขึ้นของรายได้ประชากรจากการขึ้นค่าแรง
การใช้งบประมาณจากภาครัฐและเอกชนเพื่อฟื้นฟูอุตสาหกรรมที่ได้รับผลกระทบจากน้ำท่วม
อย่างไรก็ตาม ปัจจัยลบในเรื่องความเชื่อมั่นของนักลงทุน ปัญหาเงินเฟ้อจากราคาวัตถุดิบที่สูงขึ้น
ต้นทุนพลังงานแพงขึ้น ค่าจ้างปรับขึ้น ดอกเบี้ยเริ่มขยับตัว การส่งออกเริ่มชะลอตัวลง
และพฤติกรรมของผู้บริโภคที่ลดการบริโภคตามความรู้สึก และจะเลือกซื้อสินค้าหรือบริการที่คุ้มค่าที่สุด
ซึ่งคาดว่าจะเป็นปัจจัยที่ส่งผลต่อภาพรวมเศรษฐกิจอย่างมีนัยสำคัญ

หนังสืออิเล็กทรอนิกส์ (e-Book) ในประเทศไทยนั้นได้รับการตอบรับในระดับดี โดยในปี 2554
รัฐบาลไทยมีนโยบายส่งเสริมการใช้ e-Book ผ่านระบบการศึกษาในอนาคต อย่างไรก็ดี
หนังสืออิเล็กทรอนิกส์ยังมีอีกหลายตัวแปรสำคัญที่กลุ่มผู้ผลิตหนังสือจะต้องพิจารณา เช่น
เนื้อหาที่จะนำเสนอต้องมีความน่าสนใจ หรือเรื่องราวที่เหมาะสมกับกลุ่มผู้อ่าน ความสวยงาม
และรูปแบบการเข้าถึงข้อมูลการดาวน์โหลด
ต้นทุนการผลิตที่ต้องต่ำกว่าการพิมพ์ในรูปแบบเล่มอย่างมีนัยสำคัญ ลิขสิทธิ์ของเจ้าของหนังสือ
และมาตรฐานการจัดจำหน่ายของผู้ผลิต และในเรื่องของราคา เป็นต้น

แนวโน้มของอุตสาหกรรมสำนักพิมพ์ในปี 2555 คาดว่าจะขยายตัวอีกประมาณร้อยละ 5 จากปี 2554
เนื่องจากเศรษฐกิจโลกและของไทยมีการฟื้นตัวดีขึ้น และจากปัจจัยที่ภาครัฐให้การส่งเสริมตั้งแต่ปี
2551 ในส่วนของนโยบาย “ทศวรรษแห่งการอ่านแห่งชาติ” การกำหนดเป้าหมายในปี 2555
ในการเพิ่มค่าเฉลี่ยการอ่านหนังสือของคนไทยเป็นเท่าตัวจากปี 2552
และมาตรการทางภาษีที่ส่งเสริมและสนับสนุนให้มีการบริจาคหนังสือแก่ห้องสมุดที่คณะรัฐมนตรีมีมติเห็นชอบในข้อเสนอของกระทรวงการคลัง
นอกจากนี้ การที่กรุงเทพมหานครได้รับคัดเลือกจาก UNESCO ให้เป็นเมืองหนังสือโลกในปี 2556
ซึ่งจะทำให้เกิดกระตุ้นการอ่านหนังสือของคนไทย และเพิ่มพื้นที่การอ่านหนังสือมากขึ้น
อีกทั้งภาวะเศรษฐกิจที่ยังคงมีแนวโน้มดีอย่างต่อเนื่อง
จะมีส่วนช่วยสนับสนุนให้เกิดการขยายตัวอีกทางหนึ่งด้วย

การผลักดันให้ “การอ่านเป็นวัฒนธรรมของชาติไทย”
ให้ประสบผลสำเร็จนั้นต้องอาศัยความร่วมมือจากทุกๆ ส่วนที่เกี่ยวข้อง
การผลักดันให้มีพระราชบัญญัติส่งเสริมการอ่าน
โดยให้มีหน่วยงานดูแลรับผิดชอบพร้อมบุคลากรและงบประมาณเพื่อส่งเสริมการอ่านให้เป็นไปอย่างต่อเนื่องและยั่งยืน
อีกทั้งความร่วมมือของภาครัฐและเอกชนจะต้องร่วมกันสร้างเครือข่ายส่งเสริมการอ่านให้มากขึ้น
เพื่อสร้างทัศนคติและการเห็นคุณค่าและประโยชน์ของการอ่านให้พัฒนาเป็นระบบต่อไป

ตลาดงานพิมพ์ที่ต้องการคุณภาพสูง (High Definition Printing)
ยังคงมีความต้องการอยู่เสมอ และยังคงมีแนวโน้มที่จะเติบโตต่อไปได้อีกมากมายอย่างต่อเนื่อง
การที่สภาวะเศรษฐกิจ สังคม
และการเมืองของประเทศอยู่ในสภาวะที่ไม่แน่นอนย่อมส่งผลกระทบต่อสภาพตลาดและผู้บริโภคและการดำเนินธุรกิจ
สายธุรกิจโรงพิมพ์ได้วางแผนธุรกิจ

เพื่อเตรียมรองรับความไม่แน่นอนที่อาจเกิดขึ้น การเตรียมตัวให้มีความพร้อมในการแข่งขัน
(Competitive Edge) ตอกย้ำ

เรื่องการผลิตงานคุณภาพระดับสูง (Top Quality) เน้นความเป็นผู้นำด้านลดต้นทุน (Cost
Leadership) เน้นความมีประสิทธิภาพสูงสุดตลอดสายการผลิต (Maximized Efficiency
throughout the Plant) ความเป็นผู้นำในธุรกิจด้วยการนำเสนอสิ่งที่มีดีไซน์แปลกใหม่
มีความแตกต่าง มีคุณค่า
มีความโดดเด่นทำให้สินค้าของเราได้รับความสนใจและอยู่ในความต้องการของลูกค้าอยู่เสมอในทุกๆ
Segment ของตลาด ซึ่งจะทำให้การเติบโตของธุรกิจยังคงเป็นไปได้อย่างต่อเนื่อง

การตลาดและสื่อสารแบรนด์และกิจกรรมส่งเสริมการตลาด

หน่วยงานการตลาดและสื่อสารแบรนด์ทำหน้าที่ในการวางแผนและดำเนินกิจกรรมทางการตลาด
รวมทั้งติดตามและศึกษาความเคลื่อนไหวของตลาดอย่างต่อเนื่อง เพื่อสร้างศักยภาพทางการแข่งขัน
ดังนี้

1.  สายงานธุรกิจโรงพิมพ์

สายงานธุรกิจโรงพิมพ์ เน้นทำการตลาดเชิงรุก
เพื่อก้าวสู่ความเป็นเลิศด้านการบริการและสร้างความประทับใจสูงสุดกับลูกค้า
อันนำไปสู่ภาพลักษณ์ที่ดีให้กับองค์กร (Corporate image) โดยมีฝ่ายบริการงานพิมพ์ (Account
Executive) ซึ่งทำหน้าที่สร้างความสัมพันธ์ที่ดีระหว่างลูกค้ากับองค์กร ตั้งแต่การติดต่อลูกค้า
ตลอดจนการต้อนรับ เยี่ยมเยียน และให้คำปรึกษางานด้านการพิมพ์
ตั้งแต่เริ่มต้นจนงานสำเร็จลุล่วงออกมาเป็นรูปเล่ม และจากคุณภาพงานพิมพ์ และงานบริการ บริษัทฯ
จึงได้รับความไว้วางใจและเชื่อถือจากลูกค้าจำนวนมาก ด้วยเหตุนี้ลูกค้าบางส่วนของบริษัทฯ
จึงมาจากการแนะนำของลูกค้าที่เคยใช้บริการ และจากลูกค้าที่ติดต่อเข้ามา เนื่องจากเห็นผลงาน
และได้ยินชื่อเสียงของบริษัทฯ

2.  สายงานนิตยสาร

สายงานนิตยสาร ดำเนินกลยุทธ์ทางการตลาดแบบบูรณาการ (Integrated Marketing)
ผสมผสานกิจกรรมทางการตลาดหลากหลายรูปแบบ มุ่งเน้นสร้างความแข็งแกร่งให้กับตราสินค้า
อันเป็นแรงผลักดันไปสู่การดำเนินธุรกิจแนวใหม่ และตอกย้ำความเป็นผู้นำคอนเทนท์
ผ่านการทำกิจกรรมส่งเสริมการขาย การโฆษณาและประชาสัมพันธ์ ไปจนถึงกิจกรรมต่างๆ คือ

การตลาดและสื่อสารแบรนด์-นิตยสาร

การตลาดและสื่อสารแบรนด์นิตยสารมีหน้าที่วางกลยุทธ์การตลาดรวมถึงพิจารณาแผนการประชาสัมพันธ์สำหรับนิตยสารในเครือฯ
ผ่านกิจกรรมการตลาด กิจกรรมส่งเสริมการขาย การใช้สื่อโฆษณาและประชาสัมพันธ์
เพื่อสร้างภาพลักษณ์ที่ดีให้กับนิตยสาร รวมถึงกระตุ้นให้ผู้บริโภคเกิดความสนใจ
และติดตามนิตยสารอย่างต่อเนื่อง
นอกจากนี้บริษัทฯมีเป้าหมายในการกระตุ้นยอดขายโดยจัดกิจกรรมส่งเสริมการขายเพื่อจูงใจให้ผู้อ่านซื้อหรือสมัครสมาชิก
รวมทั้งยังมุ่งเน้นสร้างความสัมพันธ์อันดีระหว่างนิตยสารกับทุกกลุ่มเป้าหมาย อาทิ ลูกค้าโฆษณา
สมาชิกนิตยสาร และผู้อ่านทั่วไป
ผ่านกิจกรรมสร้างสรรค์ที่สามารถสร้างความประทับใจและความพึงพอใจให้กับกลุ่มเป้าหมายได้

3.  สายงานหนังสือเล่ม

การตลาดและประชาสัมพันธ์หนังสือเล่ม

การตลาดและประชาสัมพันธ์หนังสือเล่มทำหน้าที่ในการติดตาม
และศึกษาช่องว่างทางการตลาดเพื่อพัฒนาและนำเสนอหนังสือใหม่ๆ
รองรับความต้องการของผู้อ่านได้ทันกระแสความนิยมของตลาด และทำการประชาสัมพันธ์หนังสือใหม่
ให้เป็นที่รู้จักและเกิดกระแสการตอบรับ รวมทั้งวางแผนกิจกรรมส่งเสริมการขายผ่านช่องทางต่างๆ
อาทิ หน้าร้านหนังสือ ไดเร็คเมล อินเตอร์เน็ต และระบบสมาชิก
นอกจากนี้ยังนำเสนอกิจกรรมทางการตลาดเพื่อกระตุ้นและสร้างนักเขียนหน้าใหม่
และเพิ่มปริมาณนักอ่านผ่านกิจกรรมทางการตลาดต่างๆ ร่วมกับสถาบันการศึกษา การประกวดต่างๆ
พร้อมทั้งมอบรางวัลต่างๆ แก่นักเขียน อันเป็นการยกย่องผลงาน
และสร้างสรรค์หนังสือไทยให้มีคุณภาพ

4.  สายงานพัฒนาธุรกิจ

การดำเนินการทางด้านการตลาดของสายงานพัฒนาธุรกิจมีการดำเนินกลยุทธ์เช่นเดียวกับการดำเนินการของสายงานอื่น
ๆ โดยการใช้สื่อประชาสัมพันธ์ของนิตยสารในเครือ และสื่ออื่น ๆ ที่มีอยู่ให้เกิดประโยชน์สูงสุด
นอกจากนี้การดำเนินการดังกล่าว เน้นสร้างความสัมพันธ์และสร้างความประทับใจให้แก่ลูกค้า
เพื่อให้มีการประชาสัมพันธ์โดยกลุ่มลูกค้าอีกทางหนึ่งด้วย

ที่มาของรายได้บริษัทฯ แยกตามลักษณะผลิตภัณฑ์และบริการ ดังนี้

1. งานรับจ้างพิมพ์ (สายงานธุรกิจโรงพิมพ์)

หน่วยงานบริการงานพิมพ์ (Account Executive) ทำหน้าที่ในการติดต่อหาลูกค้า
และให้บริการงานพิมพ์แบบครบวงจร
โดยรับผิดชอบดูแลงานตั้งแต่เริ่มต้นจนงานสำเร็จออกมาเป็นรูปเล่มอย่างมีคุณภาพ
อันสอดคล้องกับนโยบายบริษัทฯ ด้วยรูปแบบบริการให้คำปรึกษากับลูกค้าอย่างใกล้ชิดและเป็นกันเอง
ทำให้ลูกค้าได้รับความประทับใจ และมีความเชื่อถือในคุณภาพงาน
ด้วยเหตุนี้ลูกค้าบางส่วนของบริษัทฯ จึงมาจากการแนะนำของลูกค้าที่เคยใช้บริการ
หรือติดต่อเข้ามาเองจากที่เคยเห็นผลงาน และได้ยินชื่อเสียงของบริษัทฯ

อย่างไรก็ตามการรักษาสัมพันธภาพระหว่างลูกค้าเก่ากับบริษัท
เป็นนโยบายสำคัญที่บริษัทต้องดำเนินการพร้อมกับแสวงหาลูกค้าใหม่ ๆ
เพื่อขยายฐานลูกค้าให้ครอบคลุมทุกกลุ่ม
ทั้งนี้เพื่อบริษัทจะไม่ได้รับผลกระทบหากสูญเสียลูกค้ารายใดรายหนึ่งไป
จากสถิติของสิบอันดับยอดลูกค้างานรับจ้างพิมพ์
และลูกค้าโฆษณาจะเห็นว่ามีสัดส่วนเปลี่ยนแปลงไม่มาก และเป็นกลุ่มลูกค้าเก่า

2. สายงานนิตยสาร

นิตยสาร แบ่งออกเป็น 2 รูปแบบ

การจำหน่ายพื้นที่โฆษณา ฝ่ายขายโฆษณาทำหน้าที่เสนอขายพื้นที่โฆษณาในนิตยสาร
พื้นที่จัดกิจกรรมหรืองานแฟร์ต่างๆ ให้แก่ ลูกค้าที่เป็นตัวแทนโฆษณา
หรือลูกค้าองค์กรที่ไม่ได้ใช้ตัวแทนโฆษณา พร้อมทั้งอำนวยความสะดวกในการผลิตงานโฆษณา
(In-House Production)
อีกทั้งยังดูแลติดตามความต้องการของลูกค้าอย่างต่อเนื่องเพื่อให้ลูกค้าเกิดความพึงพอใจสูงสุด

การจำหน่ายนิตยสาร บริษัทฯ จำหน่ายนิตยสารผ่าน บริษัทอมรินทร์ บุ๊ค เซ็นเตอร์ จำกัด
ซึ่งทำหน้าที่กระจายนิตยสารผ่านตัวแทนหรือสายส่งเครือข่ายทั่วประเทศ
จำหน่ายผ่านร้านค้าปลีกระบบเครือข่าย “ร้านนายอินทร์, B2S, SE-ED, Book Smile,
ดอกหญ้าและแพร่พิทยา”
รวมถึงการขายผ่านระบบสมาชิกผ่านระบบจัดส่งด้วยจักรยานยนต์แทนระบบการจัดส่งทางไปรษณีย์
เพื่อให้นิตยสารถึงมือสมาชิกได้เร็วที่สุด

การจำหน่าย e-Magazine ซึ่งผู้ใช้งานสามารถเลือกใช้ผ่านระบบปฏิบัติการต่าง ๆ เช่น Apple,
IOS, RIM Blackberry และ Android เป็นต้น
ตลอดจนให้คำปรึกษาในรูปแบบของสื่อนิวมีเดียรูปแบบอี่นทุกประเภท เช่น
การจัดทำคอนเทนต์ในรูปแบบหนังสืออิเล็กทรอนิคส์ อีกด้วย

งานแฟร์

บ้านและสวนแฟร์ งานแฟร์ประจำปีที่จัดต่อเนื่องกันเป็นปีที่ 12 โดยบริษัทฯ ลงทุนด้านการจัดงาน
กิจกรรมการตลาด และการประชาสัมพันธ์เชิญชวนบุคคลให้มาร่วมงาน
พร้อมกันนี้ได้จำหน่ายพื้นที่แสดงงานให้กับองค์กรและบุคคลทั่วไปที่จำหน่ายสินค้าและบริการเกี่ยวกับการตกแต่งบ้านและสวน
ซึ่งอาศัยศักยภาพด้านการจำหน่ายจากฝ่ายขายโฆษณาของนิตยสารที่มีอยู่

Health Cuisine & Beauty Festival จัดขึ้นที่ศูนย์การประชุมแห่งชาติสิริกิติ์
โดยงานแฟร์ทั้งสอง ได้รับการตอบรับจากผู้ประกอบการและผู้เข้าร่วมชมงานเป็นอย่างดี ทั้งนี้
ได้นำศักยภาพด้านการจำหน่ายจากฝ่ายขายโฆษณาของนิตยสารมาใช้เช่นกัน

3.สายงานหนังสือเล่ม

การจำหน่ายหนังสือเล่ม

หนังสือเล่มได้มีการจัดจำหน่ายผ่าน บริษัท อมรินทร์ บุ๊ค เซ็นเตอร์ จำกัด
ซึ่งจะเป็นผู้ดำเนินการกระจายหนังสือผ่านร้านหนังสือทั่วประเทศ โดยมีช่องทางการจัดจำหน่ายได้
ดังนี้

-   ช่องทางร้านหนังสือทั่วไป โดยมีระบบจัดจำหน่าย คือ

- ร้านหนังสือในกรุงเทพฯ ได้มีการใช้ระบบ Standing และ Reorder

- ร้านหนังสือต่างจังหวัด ใช้ระบบฝากขาย (Point of Sale)

-   ระบบร้านหนังสือเครือข่าย (Amarin Network)

-   ร้านนายอินทร์ เป็นร้านขายปลีกของบริษัท อมรินทร์ บุ๊ค เซ็นเตอร์ จำกัด

-   ระบบขายตรงสู่หน่วยงาน โดยพนักงานขายจะทำการเสนอ
    และแนะนำหนังสือที่บริษัทเป็นผู้จัดจำหน่ายไปยังสถาบันการศึกษา หน่วยงานราชการ
    และห้องสมุดต่างๆ โดยได้มีการคัดเลือกหนังสือที่เหมาะสม และมีคุณค่าต่อการศึกษา
    และสังคมไทย เพื่อเป็นประโยชน์สำหรับใช้ประกอบการเรียน หรือเป็นหนังสืออ่านนอกเวลา
    อันเป็นการเสริมสร้างภูมิปัญญาและเสริมทักษะในการอ่านให้กับเยาวชน และบุคคลทั่วไป

-   ไดเร็คเมล (Direct Mail) ด้วยศักยภาพทางด้านบริหารระบบสมาชิก
    ซึ่งได้สร้างฐานข้อมูลสมาชิก และได้จัดกิจกรรมทางการตลาด เพื่อสร้างความใกล้ชิด
    และแนะนำหนังสือใหม่ผ่านกิจกรรมส่งเสริมการขายที่จัดส่งให้

-   ขายเคลื่อนที่ในรูปแบบโมบาย ยูนิต ทีมพนักงานขายเคลื่อนที่เพื่อเข้าร่วมงานแสดงสินค้า
    และงานนิทรรศการต่างๆ อาทิ งานสัปดาห์หนังสือแห่งชาติ นิทรรศการหนังสือ
    และงานออกร้านอื่น ๆ ฯลฯ

-   ระบบ E-Commerce ผ่าน www.naiin.com
    ที่อำนวยความสะดวกต่อผู้อ่านในการค้นหาหนังสือที่ต้องการตามหมวดหมู่
    หรือสำนักพิมพ์ผ่านระบบ Search engine ได้ทันที
    ทั้งนี้ได้มีการนำเสนอขายแก่ผู้อ่านทั้งในในรูปแบบ B2B และ B2C ด้วยเช่นกัน

4. สายงานพัฒนาธุรกิจ

Amarin Tour
ให้บริการทัวร์นำเที่ยวทั้งในประเทศและต่างประเทศผ่านวิทยากรมืออาชีพให้กับบุคคลทั่วไปและองค์กรต่างๆ
ภายนอก โดยมีหน่วยงานขายเป็นผู้ติดต่อ และนำเสนอรูปแบบบริการ
พร้อมทั้งให้คำปรึกษาอันเป็นประโยชน์ในการจัดทัวร์ต่างๆ ให้กับลูกค้า

Amarin Training นำเสนอบริการให้การอบรมความรู้ ฝึกทักษะ และงานฝีมือต่างๆ
ให้กับบุคคลทั่วไปและหน่วยงานภายนอก โดยเป็นผู้จัดหาวิทยากร และจัดการอบรมสัมมนา
พร้อมทั้งให้คำปรึกษาและคำแนะนำแก่ลูกค้าเพื่อให้คอร์สฝึกอบรมที่จัดขึ้นสามารถเพิ่มศักยภาพ
และตอบสนองความต้องการของลูกค้าได้อย่างดี

Amarin Television หน่วยงานโฆษณาโทรทัศน์จะทำหน้าที่เสนอขายช่วงเวลาโฆษณา
ทั้งในรูปแบบของหนังโฆษณา สกู๊ปพิเศษในรายการ รวมไปถึงการติดต่อหาผู้สนับสนุนรายการ
(Sponsor) ต่างๆ โดยจัดสรรตาราง เวลาการออกอากาศให้เหมาะสมกับความต้องการของลูกค้า
รวมทั้งให้คำแนะนำปรึกษาในรูปแบบการนำเสนอสินค้าและบริการ
ให้เข้าถึงกลุ่มเป้าหมายได้เป็นอย่างดี

ชีวจิตโฮมและชีวจิตช็อป เป็นการให้บริการทางการแพทย์แก่ลูกค้าทั่วไปโดยแพทย์แผนปัจจุบัน
และมีการจำหน่ายสินค้า ตลอดจนอาหารเพื่อสุขภาพแก่ผู้ที่ให้ความใส่ใจในสุขภาพ
ลักษณะรายได้จึงมาจากการค่าบริการรักษา, ค่าสินค้า และค่าอาหาร

การจัดหาผลิตภัณฑ์หรือบริการ

1.  สายงานธุรกิจโรงพิมพ์
    บริษัทมีอัตราการใช้กำลังการผลิตในส่วนของงานพิมพ์โดยรวมเฉลี่ยประมาณ 85% - 95%
    ที่ผ่านมาบริษัทได้ชะลอการลงทุนสำหรับการขยายกำลังการผลิตมาตั้งแต่กลางปี 2540
    ตามภาวะเศรษฐกิจ
    และเอาใจใส่ต่อการบริหารจัดการเพื่อควบคุมยอดการสูญเสียลงและได้เริ่มขยายการลงทุนในกลางปี
    2544 เป็นต้นมาโดยเริ่มจากสายธุรกิจโรงพิมพ์ ได้ลงทุนเปลี่ยนเครื่องพิมพ์ใหม่ 5 เครื่อง
    และในปี 2546 ได้ลงทุนซื้อเครื่องพิมพ์หลักเพิ่มอีก 2 เครื่อง
    และเครื่องเข้าเล่มอัตโนมัติความเร็วสูงอีก 1 ชุด
    ซึ่งสามารถลดขั้นตอนในการผลิตแม่พิมพ์เป็นระบบ Digital Work Flow
    และมีการสร้างแม่พิมพ์ด้วยระบบ Computer to plate ความเร็วสูง ต่อมาในปี 2547
    และปี 2548 ได้ลงทุนซื้อเครื่องพิมพ์เพิ่ม 3 เครื่องเพื่อขยายกำลังการผลิต
    และลงทุนก่อสร้างขยายโรงพิมพ์เพิ่มพื้นที่รองรับการขยายตัวทางเศรษฐกิจ

สายการผลิตหลักที่สำคัญจะแบ่งการทำงาน 2 กะและ 3 กะ ในบางแผนก ซึ่งทำงานการผลิต ตลอด
24 ชั่วโมง ได้แก่ งานแยกสี งานทำแม่พิมพ์ งานพับ งานทำเล่ม และงานปกแข็ง ส่วนงานพิมพ์
ได้ว่าจ้างผู้ผลิตเหมาช่วงเข้าเสริมในบางกรณี
โดยมีการควบคุมคุณภาพงานให้ได้ตามเกณฑ์ของบริษัทโดยมีการวางแผนการผลิตล่วงหน้าให้สอดคล้องกับสายการผลิตหลัก

2.  สายงานนิตยสารและสายงานหนังสือเล่ม เนื่องจากบริษัทผลิตนิตยสารและหนังสือเล่ม
    ซึ่งมีการแข่งขันในทางธุรกิจค่อนข้างสูง ข้อมูลอัตรากำลังการผลิต หรือหน่วยการผลิต
    เป็นข้อมูลที่ไม่สามารถเปิดเผยได้
    แต่อัตราการเพิ่มขึ้นหรือลดลงของอัตรากำลังการผลิตขึ้นอยู่กับภาวะเศรษฐกิจโดยรวมของประเทศเป็นหลัก

3.  สายงานพัฒนาธุรกิจ

    1.  อมรินทร์ทัวร์ ได้ขยายการท่องเที่ยวในรูปแบบการผจญภัยที่สนุกสนานในนามของ
        Festive Tour เพื่อตอบสนองกลุ่มลูกค้าได้ครอบคลุมมากขึ้น

    2.  อมรินทร์เทรนนิ่ง มีการปรับปรุงเนื้อหาในคอร์สต่าง ๆ
        รวมถึงบุคลากรและวิทยากรที่มีคุณภาพมากขึ้น

    3.  อมรินทร์เทเลวิชั่น
        มีการรับจ้างผลิตรายการเพิ่มขึ้นนอกเหนือจากการผลิตรายการของบริษัท

    4.  ชีวจิตโฮมและชีวจิตช็อป
        เน้นการรักษาแนวทางชีวจิตควบคู่กับการแพทย์แผนปัจจุบันและคัดสรรสินค้า
        วัตถุดิบที่มาจากธรรมชาติหรือโดยวิธีการเกษตรอินทรีย์

    5.  Creative and Event โดยจัดกิจกรรมให้กับนิตยสารและหนังสือเล่มในเครือของบริษัท
        และลูกค้าภายนอกเพิ่มมากขึ้น

ข้อมูลเกี่ยวกับวัตถุดิบและผู้จัดจำหน่าย

วัตถุดิบหลักที่ใช้ในการผลิตของบริษัท คือ กระดาษ
กระดาษส่วนใหญ่ที่ใช้เป็นกระดาษอาร์ตและกระดาษปอนด์
ซึ่งในปัจจุบันใช้กระดาษอาร์ตที่ผลิตได้ในประเทศประมาณ 85%
ที่เหลือเป็นกระดาษนำเข้าจากประเทศญี่ปุ่น โดยผ่านตัวแทนจำหน่ายในประเทศรายใหญ่ จำนวน 12
ราย ส่วนกระดาษปอนด์ทั้ง 100% จะสั่งซื้อจากบริษัทที่ผลิตได้ในประเทศจำนวน 2 ราย
การสั่งซื้อจะเป็นลักษณะสั่งเป็น LOT ตามความต้องการงานพิมพ์แต่ละงาน
โดยสั่งเตรียมล่วงหน้าประมาณ 15 วันก่อนพิมพ์ เพื่อให้งานออกมาได้มาตรฐานเดียวกัน
สีและเนื้อกระดาษไม่แตกต่างกัน นอกจากในช่วงเวลาที่กระดาษขึ้นราคา เช่น ระหว่างปลายปี
2537-2538 บริษัทจำเป็นต้องสั่งซื้อกระดาษประเภทหลัก ๆ
ที่ใช้ในการผลิตนิตยสารและงานรับจ้างพิมพ์ไว้ล่วงหน้า 3-6 เดือน
เพื่อลดความเสี่ยงอันเกิดจากการขยับตัวขึ้นของราคากระดาษ

บริษัทได้กำหนดระเบียบปฏิบัติในการจัดซื้อวัตถุดิบอย่างมีหลักเกณฑ์
และโดยเฉพาะสายงานธุรกิจโรงพิมพ์ ได้เลือกใช้แนวทางระบบบริหารคุณภาพ ISO 9002
เป็นแนวนโยบาย และจัดทำบัญชีรายชื่อแหล่งซื้อหรือผู้ขายไว้ชัดเจน
โดยมีรายชื่อผู้จำหน่ายวัตถุดิบและบริการประเภทอื่นๆ ที่คัดเลือกแล้วรวมกว่า 100 ราย
ส่วนใหญ่เป็นการจัดซื้อภายในประเทศเกือบทั้งหมด วัตถุดิบหลักได้แก่ กระดาษพิมพ์
คิดเป็นมูลค่าประมาณ 60% ของต้นทุน มีสัดส่วนวัตถุดิบในประเทศต่อการนำเข้า 70:30
ส่วนวัตถุดิบอื่นๆ ได้แก่ ฟิล์ม แม่พิมพ์ หมึกพิมพ์ กาว ฯลฯ มีอัตราส่วนในประเทศต่อการนำเข้า
35:65 บัญชีรายชื่อดังกล่าวจะถูกทบทวนหรือปรับปรุงรายชื่อโดยคณะกรรมการคัดเลือกแหล่งซื้อ
ตามสถานการณ์ และสภาวะตลาด
โดยส่วนใหญ่บริษัทจะมีรายชื่อผู้จำหน่ายวัตถุดิบแต่ละรายสำรองไว้เพื่อป้องกันผลกระทบจากการสูญเสียผู้จำหน่ายหลักไป

ขั้นตอนการผลิตและเทคโนโลยี

ขั้นตอนการผลิตในส่วนของนิตยสารและหนังสือเล่ม จะเริ่มจาก
สายงานนิตยสารและสายงานหนังสือเล่มดูแลรับผิดชอบการจัดทำและเตรียมเนื้อหาของนิตยสารและหนังสือเล่มในเครือ
รวมแล้วไม่ต่ำกว่าปีละ 400 เรื่อง และ สายงานธุรกิจโรงพิมพ์
รับผิดชอบในการผลิตงานพิมพ์คุณภาพสูงทั้งจากสายงานนิตยสารและสายงานหนังสือเล่ม
และงานรับจ้างพิมพ์จากลูกค้าภายนอกทั่วไป ส่วนธุรกิจจัดจำหน่าย บริษัทได้มอบให้ บริษัท อมรินทร์
บุ๊ค เซ็นเตอร์ จำกัด ดำเนินการจัดจำหน่ายสิ่งพิมพ์ทั้งหมดของบริษัท โดยแบ่งเป็นขายผ่านสายส่ง
และช่องทางร้านค้าปลีก สำหรับในส่วนของสายพัฒนาธุรกิจ
บริษัทฯมีขั้นตอนในการดำเนินการและมีมาตรฐานในระดับเดียวกับผู้ประกอบการชั้นนำในธุรกิจนั้น ๆ
โดยการใช้บุคลากร และเนื้อหา (Content) ที่บริษัทมีอยู่มาใช้ในการให้บริการ

สำหรับเทคโนโลยีการผลิตของสายงานธุรกิจโรงพิมพ์ของบริษัทฯ
เป็นเทคโนโลยีสากลที่ทันสมัยของธุรกิจสิ่งพิมพ์
คัดสรรโดยฝ่ายวิจัยและพัฒนาเทคโนโลยีการพิมพ์ของบริษัท
มุ่งเน้นการนำเทคโนโลยีเพื่อการบริหารจัดการกระบวนการพิมพ์ที่มีประสิทธิภาพสูงสุด
ซึ่งช่วยทำให้ต้นทุนการผลิตลดต่ำลง

ผลกระทบต่อสิ่งแวดล้อม

บริษัทฯ ได้พัฒนามาอย่างต่อเนื่องโดยตลอดจนย่างเข้าปีที่ 36
ในการให้บริการงานพิมพ์คุณภาพครบวงจรเป็นการผสมผสานศาสตร์แห่งเทคโนโลยีการพิมพ์และศิลปะความงดงามอย่างสมบูรณ์แบบ
ด้วยเทคโนโลยีที่ล้ำหน้าและความใส่ใจในทุกขั้นตอน
จนเป็นโรงพิมพ์แห่งแรกของประเทศไทยที่ได้รับการรับรองมาตรฐานคุณภาพ ISO 9002:2000
ซึ่งเป็นผลให้การบริการลูกค้าเป็นไปอย่างรวดเร็วและมีประสิทธิภาพ ขณะเดียวกันบริษัทฯ
ยังคำนึงถึงการรักษาสภาพแวดล้อมโดยรวมของพื้นที่ทำงานและพื้นที่ใกล้เคียง
โดยสร้างระบบจัดการด้านการรักษาสภาพแวดล้อมในส่วนของสายธุรกิจโรงพิมพ์ไว้เป็นอย่างดียิ่งและจากกระบวนการผลิตอุตสาหกรรมสิ่งพิมพ์ของบริษัท
มีปริมาณของวัตถุดิบที่เหลือจากกระบวนการผลิตและน้ำเสีย จำแนกประเภทได้ดังต่อไปนี้

1. น้ำเสียจากกระบวนการผลิต ในอุตสาหกรรมการพิมพ์น้ำเสียที่เกิดจากกระบวนการผลิต
มีปริมาณไม่มากนัก ประมาณ 10 ลูกบาศก์เมตรต่อวัน
ซึ่งจะถูกผ่านการบำบัดในบ่อบำบัดน้ำเสียซึ่งบริษัทออกแบบจัดทำขึ้นให้น้ำทิ้งลงสู่บ่อพักสาธารณะมีความใสสะอาดปราศจากสิ่งเจือปน

2. เศษวัตถุดิบที่เหลือจากการผลิต เช่น เศษกระดาษ เศษฟิล์ม และแม่พิมพ์อะลูมิเนียมที่ใช้แล้ว
บริษัทได้นำเศษวัตถุดิบที่เหลือจากกระบวนการผลิตเหล่านี้ไปขายเพื่อผู้ซื้อนำไปส่งให้โรงงานผลิตใช้ใหม่

สำหรับมลภาวะอื่นๆ ในอันที่จะส่งผลกระทบต่อสิ่งแวดล้อม เช่น มลภาวะอันเกิดจากเสียงเครื่องจักร
บริษัทได้ดำเนินการสร้างห้องปรับอากาศขนาดใหญ่สำหรับติดตั้งแท่นพิมพ์
ซึ่งสามารถเก็บเสียงอันเกิดจากกระบวนการพิมพ์ได้เป็นอย่างดี
รวมถึงการคัดสรรเคมีภัณฑ์สำหรับการผลิตที่ปลอดภัยต่อพนักงาน ผู้ใช้งานและผู้อ่าน

การควบคุมโดยหน่วยงานของรัฐ อยู่ภายใต้การดูแลและควบคุมของกรมโรงงานอุตสาหกรรม
กระทรวงอุตสาหกรรม และหน่วยงานอนามัยเขตตลิ่งชัน กรุงเทพมหานคร

งานที่ยังไม่ส่งมอบ -ไม่มี-